ועדת העלייה, הקליטה והתפוצות, כנסת 23, פרוטוקול מספר 3, 2020-06-09 10:33

דוד ביטן: אני מתכבד לפתוח את ישיבת הוועדה.

דוד ביטן: נושא הדיון שלנו הוא חיילים בודדים.

דוד ביטן: נתחיל את הדיון.

דוד ביטן: לגביך, דיברתי עם האוזר, הוא צריך לברר.

דוד ביטן: כשהייתי יושב-ראש קואליציה עשיתי משהו חדש, שאפשר למנות אותך דרך דרך ארץ.

דוד ביטן: זאת אומרת שלא תהיה נציג של ימינה, אלא נציג של דרך ארץ.

אופיר סופר: השאלה מה יופיע בלוגו.

דוד ביטן: יופיע דרך ארץ, זה לא משנה.

אופיר סופר: אני צוחק.

דוד ביטן: ברגע שאתה מתמנה הם מקריאים באולם שאתה הנציג שלהם, ואתה יכול לשבת פה באופן קבוע.

דוד ביטן: אלא מה?

דוד ביטן: נמצא איזשהו הסדר שאם הוא פתאום מגיע ויש לו איזשהו עניין מיוחד להצביע, אז צריך להיות הסכם ג'נטלמני שאתה לא מצביע, כי אתה נציג שלהם.

דוד ביטן: אז תסכם את זה איתו.

דוד ביטן: אני דיברתי איתו.

דוד ביטן: אולי אני צריך לדבר עם כחול לבן.

דוד ביטן: עשיתי את זה הרבה.

דוד ביטן: למשל בזמנו מהבית היהודי היו נציגים מטעם הליכוד, אבל הם נקראו ליכוד ולא נקראו הבית היהודי.

דוד ביטן: אז זה אפשרי.

דוד ביטן: כי אתה רוצה לבוא לדיונים.

דוד ביטן: הוא יושב-ראש ועדת החוץ והביטחון, בינינו, אין לו זמן לבוא לדיונים.

דוד ביטן: השר מיכאל ביטון רוצה להתחיל, אז נאפשר לו כמובן להתחיל, בבקשה.

מיכאל ביטון: בוקר טוב, יושב-ראש הוועדה דוד ביטן.

מיכאל ביטון: תודה שהזמנת אותי לוועדה החשובה ולדיון החשוב הזה.

מיכאל ביטון: חברי הכנסת, והמון המון פעילים שפועלים למען החיילים הבודדים, אני אומר כמה דברי פתיחה, ויש איתכם פיזית את ענבל פז-פיטל, ראש האגף לחיילים משוחררים והקרן לחיילים משוחררים במשרד הביטחון, שעושה ימים כלילות למען החיילים הבודדים; ואת אלוף-משנה גלית גולן, מפקדת מופ"ת בצה"ל שאמונה על הנושא הזה – טובי האנשים שלנו.

מיכאל ביטון: באופן אישי לא יכולתי להגיע כי אני בדרכי לפגישה שנקבעה מראש עם ארגון נכי צה"ל וקבוצת ראשי רשויות בסוגיות של תשתית אזרחית לביטחון, אבל היה חשוב לי להיות איתכם הבוקר ולומר כמה דברים.

מיכאל ביטון: החיילים הבודדים הם בבת עינינו, בבת עינם של צה"ל ושל משרד הביטחון, ובנינו עבורם מערך מפורט ויסודי שמלווה אותם עוד לפני כניסתם לצה"ל.

מיכאל ביטון: יש לנו בישראל קרוב ל-6,400 חיילים בודדים, מתוכם 3,700 ללא הורים בארץ או עולים חדשים או צעירים ישראלים בנים או בנות של ישראלים שגרים בחוץ לארץ, ומגיעים לכאן בגרעיני צב"ר או במסלולים אחרים.

מיכאל ביטון: לחיילים השניים אנחנו קוראים חיילים בודדים חסרי עורף משפחתי.

מיכאל ביטון: שם אנחנו מזהים בעיה סוציו-אקונומית או אחרת או חוסר הכרה בכך שהחייל או החיילת התגייסו לצה"ל בניגוד אולי לפעמים לעמדת ההורים, ושם אנחנו מעניקים להם מעמד של חייל בודד.

מיכאל ביטון: יש מגוון סיוע שוטף לחיילים, ובקורונה המשרד התגייס מאוד מאוד להעמיד עבור החיילים הבודדים גם מגורים לחיילים שהיו בבידוד, הגעה אלינו למלוניות שלנו או למקומות שלנו, וגם מענק.

מיכאל ביטון: ופה אני רוצה לשבח גם חברי כנסת שעוסקים בנושא החיילים הבודדים כמו יוליה, אני מקווה שהיא שם, ואחרים.

מיכאל ביטון: ביצענו מענק של 4,000 שקל למעל 1,000 חיילים בודדים, ונעשה יותר.

מיכאל ביטון: כמובן שהכול בקשר עם האוצר.

מיכאל ביטון: גולת הכותרת של ההחלטה שלנו ממש טרייה ממרץ, זה להקים את מרכז החיילים הבודדים שייתן מענה כוללני לחייל בודד בכל ההיבטים של הצרכים שלו.

מיכאל ביטון: כששאלתם בוועדה מה הקשיים של חיילים בודדים, זה יכול להיות בדידות, אבל לא תמיד חייל בודד רוצה משפחה מאמצת, גם את זה גילינו.

מיכאל ביטון: אתה פונה לחייל בודד ומעניק לו משפחה מאמצת והוא אומר לא, אני אדם בוגר, אני גר עם חברים, אבל אני רוצה שיהיה לי בית, שיהיה לי מזון.

מיכאל ביטון: ואם אני מתקשה מול הרשויות בביורוקרטיה, בסוגיות כאלה ואחרות, אני צריך את העזרה.

מיכאל ביטון: מרכז החיילים הבודדים ילווה כל חייל באופן פרטני מכניסתו לצבא, וגם בשנה הראשונה לשחרורו, שם אנחנו רוצים לדעת שהוא יוצא ללמוד, לרכוש מקצוע, לעבוד.

מיכאל ביטון: ויש שם מעל 1,000 מקרים שאנחנו מעניקים להם שכר דירה גם לאחר השירות הצבאי.

מיכאל ביטון: אני רוצה לשבח עוד משרדי ממשלה שנרתמו, כל אחד בתחומו, וקבעו כללים לסיוע לחיילים בודדים, גם משרד העלייה, גם משרד הפנים בהקלות במס, גם חברת החשמל, שנותנת הנחה בעלויות החשמל לחיילים בודדים, ועוד חבילה מאוד מאוד גדולה.

מיכאל ביטון: יחד עם זאת, אנחנו מבינים ויודעים שתמיד יש, ניתן, וצריך לעשות יותר.

מיכאל ביטון: פה גיבשנו צוות מיידי שעוסק בסיוע נוסף משמעותי במשבר הקורונה.

מיכאל ביטון: ואני גאה בענבל ובצוות שלה, שבתוך שבועות ספורים כבר העבירו מאות מענקים ישירות לחשבונות של חיילים בודדים משוחררים בהיקף של 4,000 שקל.

מיכאל ביטון: יש לנו חובה לשכלל את מרכז החיילים הבודדים שרק קם במרץ, שיטפל גם בהיבטים הקהילתיים והחברתיים.

מיכאל ביטון: אני רוצה להזכיר את צביקה, זיכרונו לברכה, שליווה חיילים בודדים; את התנועה הקיבוצית שפתחה את ביתה לחיילים בודדים, ומאות ואלפי חיילים בודדים קיבלו בית ומרחב קהילתי ואזור ירוק; אני רוצה לשבח ראשי רשויות ועמותות רבות שאומרות: הנושא הזה הוא בבת עיננו.

מיכאל ביטון: פעילים רבים יוצאים לשטח ועושים.

מיכאל ביטון: יש לי בקשה אחת.

מיכאל ביטון: שמעתי ממישהי, היא כתבה לי: תשמע, יש חייל בודד שהוא אבוד והוא לא קיבל את המענק ומצבו לא טוב.

דוד ביטן: יש 500.

דוד ביטן: כבוד השר, קודם כול אני מודה לך, יש 500 שלא קיבלו את המענק, לא אחד.

אלכס קושניר: יותר, אדוני.

דוד ביטן: אפילו יותר.

דוד ביטן: 500 חיילים לא קיבלו את המענק.

מיכאל ביטון: אבל יש לנו תקציב ל-1,000, ואנחנו עובדים לאתר אותם.

יוליה מלינובסקי: לא נכון.

דוד ביטן: יוליה, יוליה.

יוליה מלינובסקי: לא נכון, כי אני הבאתי את הכסף הזה ממשרד הביטחון.

יוליה מלינובסקי: הבאתי את הכסף הזה למענק לחיילים משוחררים בודדים, ואתה עכשיו מספר לי, מיכאל?

דוד ביטן: יוליה, לא באנו להילחם, הוא חדש בכלל.

דוד ביטן: תני לו צ'אנס.

מיכאל ביטון: אתם רוצים שאסיים את הדברים ואענה על השאלות.

מיכאל ביטון: יוליה יודעת שהיא יכולה לפנות אליי ולקבל התייחסות יסודית ומפורטת ומכובדת.

דוד ביטן: לא על זה אני מדבר.

מיכאל ביטון: תנו לי רק לסיים את המשפט האחרון, ואשמע שאלות ואתייחס, וגם אנשי המקצוע נמצאים איתנו.

דוד ביטן: בבקשה.

מיכאל ביטון: בקיצור, ירון מתבייש לפנות, ואז אני מתקשר אליו ושואל אותו למה לא קיבלת את המענק?

מיכאל ביטון: אז הוא אומר, לא יודע, לא כתבתי ולא הגשתי את זה בזמן.

מיכאל ביטון: אז הוא הגיש וקיבל את זה תוך שבוע.

מיכאל ביטון: המקרה הזה לימד אותי שאנחנו פועלים בסוף להגיע לכל חייל בודד באופן אישי ולהגיב מהר.

מיכאל ביטון: ולכן אני מבקש מכל מי שנמצא איתנו בזום, גם מחברי הכנסת, גם מאנשי מקצוע, גם מאנשי רשויות, כל מקרה שיש לכם של חיילים בודדים תשלחו לי בווטסאפ, נטפל ונבדוק לעומק ונסייע, גם לפעמים לפנים משורת הדין.

מיכאל ביטון: לא נאפשר כמובן מישהו - - -

יוליה מלינובסקי: רשימה של 300 חיילים בודדים שלא קיבלו כלום, שאני הצלחתי לעקוב, ואתם לא הצלחתם במשרד הביטחון.

דוד ביטן: רגע, יוליה, השר חדש בתפקיד, לא באנו לצעוק עליו.

מיכאל ביטון: יוליה, כל הכבוד לך.

מיכאל ביטון: אמרתי לך בפתיחת דבריי שעשית מעשה יפה למען חיילים בודדים.

מיכאל ביטון: אני רוצה לתת את הנייד שלי באמצעות הוועדה.

דוד ביטן: אני רוצה משהו אחר.

דוד ביטן: תשמע, אני מבקש מכם, אם אפשר, יש 500 חיילים שלא קיבלו את המענק הזה, מענק קורונה, אני לא מדבר על דברים אחרים, אומרים לי שקצת יותר, אנחנו רוצים שתיתנו פוש במשרד הביטחון לעניין הזה שכולם יקבלו.

דוד ביטן: ליוליה יש את רוב השמות, היא תעביר לכם אותם.

יוליה מלינובסקי: אני אעביר לך את כל הרשימה.

דוד ביטן: ותדאגו כמה שיותר מהר, אפילו במיידי, שהם יקבלו את המענק הזה, כי חבל.

דוד ביטן: פשוט בתקופת הקורונה הם צריכים את הכסף, לא בעוד שנה.

דוד ביטן: אז אני מציע שבאמת תטפלו בזה, זה אחד.

דוד ביטן: ונקבל דיווח על זה בוועדה.

דוד ביטן: דבר שני, אני מבין שאתה מטפל בחיילים הבודדים עכשיו במשרד הביטחון.

דוד ביטן: לדעתי צריך להגדיל טיפה את התקציב, להגדיל להם את השכירות.

דוד ביטן: עוד נהיה בקשר ונעשה כמה דיונים בעניין הזה על מנת שנעניק להם הטבות הרבה יותר גדולות ממה שהם מקבלים היום.

מיכאל ביטון: היושב-ראש, הסיכום שלך מקובל.

מיכאל ביטון: רק אגיד, אחד, המענק לקורונה הוא מענק מיוחד של האוצר, ולפי הגובה שלו אנחנו יכולים לחלק יותר ויותר.

מיכאל ביטון: שתיים, אנחנו מעניקים את המענקים לחיילים משוחררים בודדים שהם עדיין בקשיים סוציו-אקונומיים בשחרור, והם מקבלים מאיתנו סיוע לשכר דירה וזה הטיפול בהם.

מיכאל ביטון: אז כל החיילים שיענו על הקריטריון הזה יקבלו כמובן את המענק, ונבדוק את הרשימה ונעשה את המיטב כדי שזה יקרה בקרוב מאוד.

דוד ביטן: אבל המענק לא מבדיל בין חייל לחייל, אם מישהו קיבל אז כולם צריכים לקבל.

מיכאל ביטון: חייבים להבהיר את זה, כרגע המענק לחיילים משוחררים בודדים מיועד לחיילים משוחררים שיש להם סיוע בשכר דירה לאחר הצבא, זה לא כלל החיילים הבודדים שהשתחררו.

דוד ביטן: אומרים לי פה ש-500, כבוד השר, עומדים בקריטריונים ולא קיבלו.

מיכאל ביטון: מי שעומד בקריטריונים יקבל, מילה שלי, היושב-ראש.

קריאה: כבוד השר, מה מס' הטל' שלך?

דוד ביטן: יוליה, תעבירי לשר את הרשימה?

מיכאל ביטון: הוועדה תעביר לכל חברי הזום את הנייד שלי.

יוליה מלינובסקי: אסביר, שלא יהיה פה בלבול.

יוליה מלינובסקי: כל חייל משוחרר או חסר עורף משפחתי שנה אחרי השחרור זכאי לסיוע בשכר דירה, זה חוק שהעברנו בכנסת הקודמת.

יוליה מלינובסקי: זאת אומרת שזאת אותה קטגוריה.

יוליה מלינובסקי: מיכאל, כל מי שמקבל סיוע בשכר דירה שנה אחרי השחרור זכאי גם למענק קורונה, וזה היה הסיכום שלי עם משרד האוצר.

מיכאל ביטון: יוליה, מה שאמרת מאה אחוז נכון, אני מסכים.

דוד ביטן: ההבדל ממה שאמרת, אמרת רק מי שמקבל, יש כאלה שלא ביקשו אבל מגיע להם את ה-4,000 שקל האלה.

יוליה מלינובסקי: כן, כי הם עדיין - - -

מיכאל ביטון: נחפש גם את אלה שלא ביקשו.

דוד ביטן: זה שהם לא ביקשו את הזכות הזאת זה לא אומר שלא מגיע להם.

מיכאל ביטון: ניתן את זה לפי מה שיוליה אמרה, כל אחד שמקבל סיוע בשכר דירה יקבל את מענק הקורונה.

דוד ביטן: יוליה תטפל בזה מחר.

יוליה מלינובסקי: ואני אעביר לך את מה שכרגע בידיי, רשימה של 275.

דוד ביטן: מאה אחוז.

דוד ביטן: אמרת שאתה רוצה לתת את הפלאפון, אז תיתן את הפלאפון שלך.

מיכאל ביטון: נתתי אותו בצ'ט, אדוני היושב-ראש.

דוד ביטן: נתת, לא שמעתי.

מיכאל ביטון: פה הכול מתוחכם, יש לכולם את הנייד שלי עכשיו.

יוליה מלינובסקי: אדוני היושב-ראש, יש פה רשימה מסודרת.

דוד ביטן: אבל סיכמנו, למה את צריכה?

דוד ביטן: תעבירי לו, תיתנו לו את הרשימה.

דוד ביטן: תני לוועדה והיא תטפל בזה, בסדר, אין בעיה.

יוליה מלינובסקי: אדוני השר, אתה חייב לעשות שם סדר בקרן לחיילים משוחררים, כי זאת אוטונומיה שיש לי הרבה שאלות איך הם עובדים.

מיכאל ביטון: הקרן, יוליה, אולי אנשים לא יודעים, אבל יש שני מרכיבי תקציב לקהלים משוחררים – 2.5 מיליארד שקל שיש להם מעמד נפרד עם ועדה ציבורית, ואנחנו המנהלים המקצועיים, אבל יש כללים מאוד ברורים; ורק כ-90 מיליון שקל נוספים יותר גמישים לפרויקטים שלנו במשרד הביטחון.

מיכאל ביטון: אני מניח שאת מתכוונת ל-2.5 מיליארד, עליהם יש חוק ברור והפרדה תקציבית, אבל גם בדבר הזה אנחנו הולכים ומעמיקים.

יוליה מלינובסקי: אני מכירה את כל הכללים האלה, אבל אני מדברת על זה שחיילים בודדים וחסרי עורף משפחתי –מה זה חסרי עורף משפחתי, אדוני היושב-ראש, אתה יודע מי אלו?

יוליה מלינובסקי: הם באותו מעמד בכללים, אבל אלו אנשים דתיים, חבר'ה דתיים חרדים שהמשפחות, מה שנקרא, לא מכירים בהם בגלל שהם משרתים בצבא.

דוד ביטן: חלק.

דוד ביטן: יש כאלה שאין להם עורף, בלי קשר.

יוליה מלינובסקי: או חבר'ה עם מצב סוציו-אקונומי מאוד בעייתי.

יוליה מלינובסקי: לגבי חייל בודד וחייל חסר עורף משפחתי אלו אותם כללים.

דוד ביטן: אלו לא רק חרדים, גם אדם שאין לו עורף משפחתי.

יוליה מלינובסקי: יש בחור ערבי שהחליט להתגייס, המשפחה זרקה אותו, אין לו לאן לחזור.

דוד ביטן: נכון, בסדר גמור.

יוליה מלינובסקי: כל עוד שהוא בצבא יש לו מעטפת.

יוליה מלינובסקי: ברגע שהוא עוזב הכול נגמר והוא במצב באמת מאוד מאוד מאוד קשה.

יוליה מלינובסקי: זאת אומרת שהאוכלוסייה הזאת בצבא, שזה בסביבות 2,000 בשנה שמשתחררים, הם חייבים טיפול מאוד מאוד ייחודי.

דוד ביטן: יוליה, כבוד השר צריך לסיים.

דוד ביטן: תקשיבו, הקמנו גם ועדת משנה בעניין הזה.

דוד ביטן: בסופו של עניין לגבי הקורונה שזה מיידי, זה יטופל מיידית.

דוד ביטן: לגבי הדברים האחרים, לא נגמור ונסיים את העניין הזה בישיבה הזאת.

דוד ביטן: ברור שצריך להגדיל את התקציב, צריך לתת להם מענה.

מיכאל ביטון: אדוני היושב-ראש, אני מבקש שתיתנו כמה דקות למנהלת האגף לחיילים משוחררים להשלים כמה נקודות, ענבל איתנו בזום.

דוד ביטן: מאה אחוז, אתן להם.

דוד ביטן: אני רק מנצל את זה שאתה נכנס לכל העניין ואומר לך שתבחינו בין חיילים לבין כאלה שהשתחררו.

דוד ביטן: לחיילים יש מענה אפילו אם הוא לא מספק, אבל לאלה שעוזבים כמעט ואין מענה.

דוד ביטן: אולי צה"ל צריך להיכנס לעניין שייתנו לפחות לחייל שהיה חייל בודד מענה יחד עם משרד האוצר לתקופה מסוימת אחרי השחרור.

דוד ביטן: כי חוץ ממענק שכר דירה, שלא כולם מנצלים, אין להם כמעט מענה.

דוד ביטן: יש שאלות לשר?

דוד ביטן: מישהו רוצה לשאול אותו משהו?

אלכס קושניר: אפשר להעיר הערה?

דוד ביטן: בבקשה.

אלכס קושניר: אדוני השר, אני רק רוצה לעדכן אותך שהיום בצה"ל יש אגף שמטפל בעולים שמגיעים בתוכנית צב"ר.

אלכס קושניר: זה לא קשור לקורונה, אני מדבר איתך באופן כללי.

אלכס קושניר: כשהייתי מנכ"ל משרד הקליטה ניסינו לגרום לצה"ל להקים מדור שיטפל בכלל העולים, כולל עולים נגיד שמסיימים תוכנית "נעלה" ומגיעים אחרי זה לשירות צבאי ויש להם בעיה להשתבץ, ובכלל, או חיילים עולים בודדים.

אלכס קושניר: לצערי הרב הדבר הזה לא קם.

אלכס קושניר: זה לא קם בגלל שלצה"ל היה חסר איזשהו תקן של רב-סרן.

אלכס קושניר: והם אגב ביקשו שמשרד הקליטה ייתן את זה והיינו מוכנים, אבל בגלל בעיות משפטיות לא היה אפשר לעשות את זה.

אלכס קושניר: אז אני מקווה שתוכל להתגבר על הבעיות המשפטיות, ותוכל למצוא תקן של רב-סרן בצה"ל על מנת שיוקם מדור שיטפל בכלל העולים, ולא רק בתוכנית צב"ר.

אלכס קושניר: כמובן שתוכנית צב"ר חשובה בפני עצמה, אבל יש גם תוכניות נוספות ועולים נוספים.

דוד ביטן: עוד מישהו רוצה לומר?

מיכאל ביטון: ההערה הזאת חשובה, ולכן במרץ כבר הקמנו מרכז מיוחד כוללני לחיילים בודדים בזמן שירותם ולאחר שירותם כדי שלא תהיה נפילה בין הכיסאות, שיהיה טיפול טוב כמו בגרעין צב"ר בכולם.

מיכאל ביטון: הדבר הזה קם במרץ האחרון והוא התחיל לרוץ, ונשכלל אותו.

מיכאל ביטון: הערת היושב-ראש - - -

אלכס קושניר: אדוני, איפה זה קם?

אלכס קושניר: במסגרת צה"ל או במסגרת משרד הביטחון?

מיכאל ביטון: המרכז הזה קם בצה"ל, אבל משרד הביטחון וצה"ל עובדים שלובי זרוע בכל המהלכים שלהם.

מיכאל ביטון: אתה יודע שאנחנו פה צמודים אחד לשני, ויודעים לסנכרן את הפעילות.

אלכס קושניר: אבל מה שאמרת, תוך כדי שירותם ואחרי שירותם.

אלכס קושניר: חשוב גם בשלב המלש"בים, כי נגיד אני נותן לך דוגמה של בוגרי תוכנית "נעלה" שמסיימים את בית הספר, רק אז מקבלים את האזרחות, ואז הם מפסידים את כל המיונים.

אלכס קושניר: אז גם הילדים מפסידים כי לא מצליחים להשתבץ ליחידות משמעותיות, וגם צה"ל מפסיד כי אלו ילדים עם פוטנציאל מאוד מאוד גבוה.

אלכס קושניר: וחבל שבגלל תקן רב-סרן הדבר הזה לא קורה.

מיכאל ביטון: חבר הכנסת אלכס קושניר, ההערה שלך חשובה ונכונה.

מיכאל ביטון: אלכס, צריך לזמן דיון עם ארגון "נעלה" בנושא הספציפי שהעלית.

אופיר סופר: אדוני השר, אני רוצה לברך אותך קודם כול על הקמת המרכז הזה, ברור לי שהוא חשוב ביותר.

אופיר סופר: בסופו של יום כשאנחנו מסתכלים על הדרך שעושים החיילים הבודדים ומגיעים לכאן זה הסיפור הכי ישראלי.

אופיר סופר: אותו חייל שמגיע מאותה מדינה ומשרת באותה מציאות, ולצערנו גם לא פעם בכל מבצע יש איזשהו סיפור שלוקח את כל המדינה, אם זה הסיפור של שון או של שטיינברג, כל פעם סיפור אחר לוקח אותנו למקום מאוד מרגש.

אופיר סופר: הרעיון של הקמת המרכז לחיילים בודדים הוא רעיון מאוד מאוד חשוב ומשמעותי.

אופיר סופר: רק הערה אחת, ואני בטוח שחשבתם, אני רק בא לזרז את המזורזים.

אופיר סופר: שזה לא יהיה רק מוקד ידע ומוקד דיגיטלי עם כמה אנשים בודדים, אלא חשוב לשלב שם או קצינות ת"ש או עובדים סוציאליים או אנשים מנטורים, שיסייעו בהכוונה, על כל המשתמע, עד שמצליחים להכניס את החבר'ה למסלול.

אופיר סופר: מגיע להם.

מיכאל ביטון: חבר הכנסת סופר, ההערה שלך נכונה, אני גם כתבתי את זה לעצמי, שבתוך המרכז לחיילים בודדים הקמנו מרכיבים קהילתיים, חברתיים וטיפוליים גם למקרים המיוחדים הרגישים, אבל גם לשילוב בקהילה, בתעסוקה ובחברה להתמודד עם הסוגיה הזאת של הבדידות, גם בצבא וגם לאחר מכן.

דוד ביטן: עוד חבר כנסת רוצה לדבר עם השר?

יוליה מלינובסקי: נושא של ההשתלבות החברתית.

יוליה מלינובסקי: לפני שנה התאבד חייל בודד בבית החייל בתל אביב, גופתו נמצאה אחרי כמה ימים באיזשהו חדר שם.

יוליה מלינובסקי: והיו התראות, ומפקדים לא שמו לב.

יוליה מלינובסקי: מה זה לא שמו לב?

יוליה מלינובסקי: פשוט לא רצו לשים לב.

יוליה מלינובסקי: ואף אחד לא חיפש אותו, ומצאו אותו במקרה.

יוליה מלינובסקי: זאת אומרת שכל עוד בצבא ובדרגי המקצוע המתאימים לא יבינו שחייל בודד או חסר עורף משפחתי אלו מקרים מיוחדים וההתייחסות צריכה להיות אחרת, הרבה יותר רגישה, אנחנו נראה את המקרים האלו.

יוליה מלינובסקי: כי אני שומעת בצבא, כל החיילים אותו דבר.

יוליה מלינובסקי: נכון, אותו דבר, אבל עדיין יש ייחודיות מסוימת.

יוליה מלינובסקי: או שאני שומעת ומקבלת תלונה, חייל בודד שמגיע לו חופש בחו"ל, שהוא לא ראה את ההורים שלו כבר תקופה די ארוכה, המפקד בשטח לא מאפשר.

יוליה מלינובסקי: אז מגיעה אליי פנייה מאימא מחו"ל בצעקות, והחייל הזה אומר שעכשיו הוא פשוט מפר את הפקודה ונוסע.

יוליה מלינובסקי: אם אנחנו רוצים אותם פה גם בזמן השירות וגם אחרי השירות – כי תחשבו, האנשים האלו הם כוח עבודה, הם אזרחים למופת, אנחנו חייבים לשמור אותם.

יוליה מלינובסקי: אחת המטרות של המענק בשכר דירה בשנה הראשונה אחרי השחרור הייתה בדיוק המטרה הזאת, גם לסייע להם וגם להשאיר אותם פה, שיהיה רצון להקל עליהם.

יוליה מלינובסקי: בזמן השירות, המפקדים בשטח, אותם קצינים צעירים, צריכים להבין את הרגישות, גם מבחינת בעיות רפואיות.

יוליה מלינובסקי: אתה יודע, אין להם אימא שיכולה להרים טלפון למפקד ולצרוח ולהגיד שהילד חולה, תטפל בו.

יוליה מלינובסקי: בעיות רפואיות, מלא מקרים.

יוליה מלינובסקי: אני ממש ממליצה בתוך משרד הביטחון ובתוך הצבא להפנות לזה איזשהו איש מיוחד, כמו שדיבר חבר הכנסת קושניר, שיתעסק בזה, שתהיה כתובת לפניות, שיהיו אבא ואימא לאותם חיילים בודדים וחסרי עורף משפחתי, ושידע גם כן להפעיל את המפקדים בשטח בצורה נכונה.

יוליה מלינובסקי: אני לא רוצה מקרים שחייל מתאבד ומוצאים את גופתו אחרי כמה ימים.

דוד ביטן: עוד חבר כנסת רוצה לדבר?

דוד ביטן: כבוד השר, תענה בסוף.

דוד ביטן: רבותיי, מכיוון שהשר צריך ללכת, אז אסיים איתו ואחר כך אעבור לכולם, תתאזרו בסבלנות.

אנדרי קוז'ינוב: אני רק רוצה להעלות סוגיה אחת, לשאול האם יש לך גם מחשבה בכיוון הזה.

אנדרי קוז'ינוב: החיילים הבודדים המשוחררים שהשתחררו בתקופת הקורונה ומייד אחרי זה, האם נכון לעכשיו לפי מה שאני מבין לפי הקריטריונים, לא מגיעים להם דמי אבטלה כי הם לא צוברים את תקופת ההכשרה הנדרשת?

אנדרי קוז'ינוב: מעבר לכל הסיפור של מענק קורונה והכול ושכר דירה.

אנדרי קוז'ינוב: אומנם כביכול הם צעירים ויותר קל להם למצוא עבודה מזדמנת, מתדלקים וכאלה, אבל עדיין האם יש מחשבה להכניס את הרכיב הזה של ביטול הכשרה לדמי אבטלה?

אנדרי קוז'ינוב: כי בעצם אי-אפשר למצוא היום עבודה.

מיכאל ביטון: חבר הכנסת קוז'ינוב, לגבי חיילים שבדיוק השתחררו בתקופת הקורונה, הצענו להם משהו אפילו יותר טוב, שהם יכולים להישאר עוד חודשיים-שלושה בצבא, ליהנות מכל הזכויות והתשתית והמגורים וכל הפתרונות שצה"ל מעניק להם, ולהשתחרר אחרי חודש יוני.

מיכאל ביטון: בערך 200 חיילים בודדים בחרו לחתום לשלושה חודשים נוספים בצבא, ואנחנו ממשיכים ללוות אותם.

מיכאל ביטון: זה נקרא שס"ן, שירות סדיר נוסף, והם נהנים מכל התנאים.

מיכאל ביטון: אלו שהשתחררו, אנחנו מלווים אותם מיידית גם במענק, וחלקם גם בשכר דירה.

מיכאל ביטון: והכנסת כבר נאבקה על כך שהם לא ייפגעו בסוגיה של הזכאות למענקי חל"ת שנובעים מהקורונה.

מיכאל ביטון: ולגבי ההערה של חברת הכנסת מלינובסקי - - -

אנדרי קוז'ינוב: לפני שאתה עובר ליוליה.

אנדרי קוז'ינוב: אבל אין משהו חלוט כרגע לגבי ההכשרה והאבטלה.

אנדרי קוז'ינוב: זאת אומרת, חל"ת זה חל"ת, אבל תשלומי אבטלה לאותם בודדים שהשתחררו ולא נשארו בצבא.

דוד ביטן: אפשר לתקן את זה כמו שתיקנו לגבי תקופת הזכאות.

אנדרי קוז'ינוב: הזכאות.

אנדרי קוז'ינוב: כרגע לפי התקנות - - -

דוד ביטן: הוא לא יכול לטפל בזה, זה לא התפקיד שלו.

מיכאל ביטון: חבר הכנסת קוז'ינוב, אם הוא יקבל מאיתנו מענק - - -

דוד ביטן: רבותיי, זה תפקיד של שר האוצר יחד עם הביטוח הלאומי.

דוד ביטן: ליועצת המשפטית יש איזו שאלה, בבקשה.

מרב תורג'מן: אדוני השר, האם המרכז לחיילים בודדים, שאמרת שהוקם בחודש מרץ, האם הוא גם מרכז את ההטבות ממשרדי הממשלה השונים, כמו משרד העלייה, משרד הפנים, משרד הרווחה, בנושא השכלה גבוהה, משרד הבריאות?

מרב תורג'מן: יכול להיות שגם כאן יש איזשהו כשל בתקשורת בין המשרדים?

מיכאל ביטון: המרכז הזה הוא אגב חלק מתפיסה כוללת של הצבא.

מיכאל ביטון: גם הרמטכ"ל החליט להשקיע בתוכנית התר"ש שלו, התוכנית הרב-שנתית של צה"ל, מרכיבים של הון אנושי, שימור הון אנושי, אנשים טכנולוגיים.

מיכאל ביטון: ואחד הדברים שהרמטכ"ל בעצמו הכריז עליו זה על המרכז לחיילים בודדים.

מיכאל ביטון: ואחד הדברים שהמרכז הזה נועד לעשות הוא לייצר יותר סינרגיה ויותר תיאום ויותר ידע ויותר מימוש של הזכויות של החייל.

מיכאל ביטון: כתבנו לכם בנייר ששלחנו, שאלתם מה הקשיים של חייל בודד, אחד מהם זאת הביורוקרטיה.

מיכאל ביטון: כשהוא מתגייס הוא זכאי ליום בחודש של סידורים, ולאחר מכן כל חודשיים לעוד יום חופש רק לסידורים שלו, ועדיין קשה לו, קשה לו בעברית, קשה לו בשפה, קשה לו במוסדות.

מיכאל ביטון: אנחנו במרכז הזה שרק קם רוצים לעזור לו לממש את כל הזכויות שלו עם מש"קיות הת"ש שלנו שמלוות אותו אישית ונותנות לו עדיפות.

מיכאל ביטון: אני אומר לחברת הכנסת מלינובסקי, החיילים הבודדים הם מיוחדים לנו ומקבלים טיפול מיוחד, וגם המפקדים מוכשרים ומקבלים הדרכה איך ללוות ולהתייחס לחייל הבודד ולמערך התומך בו ולמשפחתו.

מיכאל ביטון: אבל ההערה שלך, סינרגיה ותיאום בין משרדי זאת אחת המשימות שלנו גם במרכז וגם בכלל בעבודה למען חיילים בודדים בצה"ל.

דוד ביטן: למנהלת הוועדה יש שאלה, בבקשה.

שלומית אבינח: במרכז שהקמתם יש חיילים דוברי שפות זרות – ספרדית, רוסית, אנגלית – כי בדיונים הקודמים, במיוחד בכנסת הקודמת בכל הישיבות על החיילים הבודדים עלה קושי ההנגשה בשפה, גם הסבך הביורוקרטי וגם הקשיים בשפה.

שלומית אבינח: השאלה אם יש חיילים שמשרתים, מש"קיות ת"ש שדוברות את שפת אימם של החיילים.

מיכאל ביטון: תראי, לא נצליח בכל יחידה לשים מש"קיות ת"ש שיודעות את כל השפות, אבל רוב החיילים הבודדים - - -

אלכס קושניר: היא מדברת על המרכז שהקמתם, לא בכל יחידה.

מיכאל ביטון: רק שנייה, חברים, אין חייל בודד, ולא משנה באיזו שפה הוא מדבר, שלא יהיה מישהו עבורו בצה"ל או במשרד הביטחון שידבר את שפתו ויתקשר איתו.

מיכאל ביטון: אין דבר כזה.

דוד ביטן: אתה יודע שאין הרבה, יש אנגלית, צרפתית, רוסית, אתיופית וספרדית.

מיכאל ביטון: אנחנו עובדים כדי ללמד את כולם עברית טובה, אבל גם בתקופת הביניים יהיה מי שיבין את מה שהוא אומר.

דוד ביטן: תביא אחת שיודעת את כל השפות, הכול בסדר.

דוד ביטן: לפני שאנחנו מסיימים איתך אני רוצה לדעת, תן לנו התחייבות פלוס-מינוס, תוך כמה זמן כל אלה שלא קיבלו את המענק יקבלו, אחרי שנמציא לך את השמות.

מיכאל ביטון: כמו שאמרת, היושב-ראש, אתה מכיר את נבכי הכנסת והממשלה אפילו יותר טוב ממני ומרובנו, וכולנו צריכים לזכור שתקציב הזה חריג ומיוחד שהאוצר אישר, ולתקציב הזה יש הרבה אבות - - -

דוד ביטן: אבל לכולם מגיע, אתה לא יכול לאחד לתת ולאחד לא.

מיכאל ביטון: גם אנחנו, ובסוף הוא הגיע.

מיכאל ביטון: אנחנו צריכים לראות שהתקציב הזה מאפשר לנו להעביר את המענק לכל החיילים שזכאים לו.

דוד ביטן: מאה אחוז.

דוד ביטן: אבל עדיין אם חסר לך תקציב תודיע לי.

דוד ביטן: אבל תודיע לי.

דוד ביטן: אני גם אעזור מול משרד האוצר.

מיכאל ביטון: היושב-ראש, אתה תגבה אותנו.

דוד ביטן: אני אעזור לך כמה שצריך בשביל העניין הזה, אין בעיה, נדאג לזה.

מיכאל ביטון: אם יהיו חסרים כמה שקלים למענק המיוחד של הקורונה.

מיכאל ביטון: אני מתחייב לכל הזכאים בתוך שלושה שבועות להעביר את זה לכולם.

דוד ביטן: תודה רבה לשר.

מיכאל ביטון: תודה לכם, ותמשיכו את העבודה הטובה.

דוד ביטן: אנחנו לא צריכים פתיחה מכיוון שמכל השיחה אנחנו כבר יודעים מה הבעיה.

דוד ביטן: אני מבין שיש מישהי ממשרד הביטחון שגם נכנסה לתוך העניין, אז אחרי שניתן לחיילת משוחררת שממתינה, נעבור לנציגה של משרד הביטחון.

ג'סי בן דיין: קודם כול הרבה מהדברים שאמרו פה זה לא היה נכון.

ג'סי בן דיין: אני אישית הייתי מפקדת חיילת בודדה, עליתי מאמריקה להתגייס, לא לימדו אותי איך לטפל באיזו צורה מיוחדת בחיילים בודדים.

ג'סי בן דיין: היו דברים שפשוט לא נכונים.

ג'סי בן דיין: אבל אנחנו פה לדבר על המענק, והמענק הכי חשוב לי.

ג'סי בן דיין: הבטיחו לנו כבר הרבה זמן, שמענו כבר שלושה חודשים שאנחנו הולכים לקבל מענק, והמענק הזה, בוא נדבר דוגרי, זה פירורים, אוקיי?

ג'סי בן דיין: זה 4,000 שקל, שלי אישית זה מכסה חודש של שכר דירה וקניות וזהו.

ג'סי בן דיין: 4,000 שקל זה כלום.

ג'סי בן דיין: והגענו גם לשלב שגם לזה אנחנו צריכים להתחנן.

ג'סי בן דיין: אני מתחננת כבר ל-4,000 שקל.

ג'סי בן דיין: זה הגיע לשלב שיש אנשים שהם לא יודעים איפה הם הולכים לאכול מחר, מתי יכבו להם את החשמל, דברים כאלה, דברים באמת חשובים.

ג'סי בן דיין: ואתם – לא יודעת, שום דבר לא מתקדם, שום דבר לא זז.

ג'סי בן דיין: אני כבר עברתי את השלב של הסבלנות, אני ועוד מלא חיילים בודדים עברנו את השלב של להמתין בשקט וברוגע.

ג'סי בן דיין: אני כבר לא יודעת מה לעשות.

ג'סי בן דיין: אתם אומרים שחשוב לכם להשאיר אותנו פה ולדאוג לנו אחרי השירות.

ג'סי בן דיין: אני אישית מרגישה בתור חיילת בודדה שברגע שהורדתי את המדים שלי מחקו אותי מהמסגרת.

דוד ביטן: תגידי לי, פנית למשרד הביטחון וביקשת ולא קיבלת?

ג'סי בן דיין: פניתי לכולם.

ג'סי בן דיין: כל בן אדם שפניתי אליו או שאין לו תשובה לתת לי לגבי המענק או שהוא לא יכול להגיד לי או שהוא לא קשור לזה.

ג'סי בן דיין: הכול קיבלתי.

ג'סי בן דיין: והתקשרתי לכל בן אדם, ואני מאוד אחראית, ואני על הדברים שלי, ואף אחד לא היה יכול לעזור לי.

דוד ביטן: אבל עדיין חלק קיבלו, למה את לא קיבלת?

דוד ביטן: יש איזו סיבה?

ג'סי בן דיין: לא יודעת.

ג'סי בן דיין: אני זכאית, אני עומדת בתנאים כמו כולם.

דוד ביטן: הבנתי.

דוד ביטן: מישהו רוצה לשאול אותה משהו?

יוליה מלינובסקי: מה היא אמרה מלכתחילה?

יוליה מלינובסקי: שמת לב מה היא אמרה?

יוליה מלינובסקי: שלום – היא אמרה מלכתחילה, אדוני היושב-ראש, שאין שום הכשרה מיוחדת בצבא לחיילים בודדים.

יוליה מלינובסקי: וגם מה שקורה - - -

דוד ביטן: שמעתי.

ג'סי בן דיין: הייתי מפקדת, ואני אישית – פשוט אמרת שמקבלים איזושהי הדרכה, אני לא זוכרת אם זאת את, תסלחי לי – אבל לא קיבלתי איזושהי הדרכה.

דוד ביטן: הכשרה למפקדים.

ג'סי בן דיין: אני אישית הייתי אחראית על חיילים בודדים.

דוד ביטן: אני מבקש, יוליה, מכיוון שהיא עדיין לא קיבלה והיא דיברה פה, תדאגי לזה במיוחד, בסדר?

דוד ביטן: תודה רבה.

יוליה מלינובסקי: אני יודעת מיהי, אני הבאתי אותה לפה.

דוד ביטן: אלוף-משנה גלית גולן ממשרד הביטחון.

גלית גולן: בוקר טוב לפורום המכובד.

גלית גולן: ראשית, אני מאוד מתרגשת להשתתף לראשונה בתפקיד שלי כמפקדת מופ"ת בוועדה החשובה הזו שדנה באוכלוסייה הכי חשובה לנו, ואלו חיילי צה"ל, ובתוכם החיילים הבודדים.

גלית גולן: צריך להכיר בזה שרובם, למעלה ממחצית מהם הם לוחמים ולוחמות בצה"ל.

גלית גולן: אני נרגשת עוד יותר לראות שהשפה שלנו מוטמעת כבר בקרב כולם, וזה הקמת המרכז.

גלית גולן: אנחנו עמלים קרוב לשנה בגיבוש תפיסה, הבנו שאנחנו צריכים לשפר את הטיפול שלנו בחיילים הבודדים, בדגש על הקצוות, שלב המלש"ב, טרום הגיוס, שלב השחרור.

גלית גולן: אנחנו מבינים שאנחנו צריכים לשפר את הקשר שלנו עם המשפחות.

גלית גולן: אנחנו מבינים שאנחנו צריכים ליישר את הסטנדרים בין חייל בודד, שהוא חסר עורף משפחתי, לחייל בודד שהוא עולה.

גלית גולן: אנחנו מבינים שאנחנו צריכים לחדד את ההכשרות למפקדים כדי שיכירו את זכויות החיילים הבודדים.

גלית גולן: אנחנו עמלים על זה.

גלית גולן: ואנחנו עובדים פה בשיתוף פעולה מלא עם משרד הביטחון, עם האגף לחיילים המשוחררים, עם כלל העמותות והאנשים היקרים שנמצאים בתוך בוועדה זו, וגם עם כאלה שלא, עם FIDF, וגופים נוספים.

גלית גולן: המטרה שלנו לשפר ולהדק את הטיפול בחיילים הבודדים.

גלית גולן: אנחנו מבינים לגמרי שחייל בודד שנמצא בתוך השירות הוא עטוף יותר מכל הכיוונים, גם שם יש לנו בעיות, אבל שם האחיזה שלנו יותר הדוקה.

גלית גולן: יחד עם זאת, בקצוות, לפני שהוא מגיע לשירות וכשהוא משתחרר מהשירות, אלו המקומות שאנחנו צריכים לשפר את הטיפול בחיילים, וזו הכוונה שלנו ולזה קם בדיוק המרכז.

גלית גולן: חשבנו לנכון שאנחנו צריכים להקדים את הפתיחה שלו למרות שלא הסדרנו עדיין את כל ממשקי העבודה עם משרדי הממשלה, ודיברתם על זה, למרות שלא כל הכלים עדיין משויפים ונמצאים זמינים לנו.

גלית גולן: החלטנו שבקורונה, במציאות המאוד מאוד מורכבת הזו שמתמודדים איתה חיילים בודדים, שחלקם, דרך אגב, נשארו בחו"ל, ביקור הורים, ולא יכלו לחזור לארץ, וטיפלנו - - -

דוד ביטן: כמה עובדים יש במרכז?

גלית גולן: במרכז יש קרוב לחמש קצינות, ויהיו יותר.

גלית גולן: אנחנו רק בשלב ההקמה.

יוליה מלינובסקי: מה זה קרוב?

יוליה מלינובסקי: או חמש או שש, אין חצי.

גלית גולן: כולל רב-סרן שלמה, שהיא מפקדת המרכז, קצינת ת"ש שעשתה מסלול שטח, תפקיד ליבה.

דוד ביטן: וכוח האדם שיש מספיק כדי לטפל בכל כך הרבה חיילים בודדים?

גלית גולן: אנחנו לא הגוף היחיד שמטפל בחיילים בודדים.

גלית גולן: זה הגוף המטכ"לי שבעצם עובד עם כלל גופי השטח.

דוד ביטן: צריך לתאם בין כל הגופים כאן.

דוד ביטן: גם החמישה האלה צריכים לתאם עם כל הגופים, זאת גם עבודה.

גלית גולן: לגמרי, ונתרחב.

גלית גולן: ושוב, אנחנו רק בשלב ההקמה.

גלית גולן: וחשוב להגיד שבצה"ל לא מתעסק רק המרכז בחיילים הבודדים, יש לנו גב שלם ממשרד הביטחון, ויש לנו את כל קציני הת"ש והמפקדים בשטח שזה התפקיד שלהם.

גלית גולן: המטרה היא לשים כתובת אחת.

גלית גולן: דרך אגב, המרכז זמין 24/7, אפשר להתקשר אליו בכל שעה, פתוח גם טלפון מחו"ל עם כתובת מייל.

גלית גולן: דיברתם מקודם על גיוס חיילים עם שפות, אז גייסנו ואיתרנו חיילים דוברי שפות, השפות השכיחות בין ספרדית לרוסית, אפילו יש לנו סינים, הכול.

גלית גולן: כל השפות שאנחנו יודעים לתת בהן מענה, ולנסות לגשר על הפער בשפה.

גלית גולן: אני יכולה לספר לכם שבמהלך הקורונה התאמנו את המדיניות של כל צה"ל ייחודית לחיילים הבודדים.

גלית גולן: דאגנו שכל חייל בודד שנדרש לבידוד יכנס למתקן שחיילנו בשיתוף עם "יחד למען החייל", יקבל שלוש ארוחות ביום, יקבל שיחה אישית ממרכז הבודדים כל יום כדי לוודא שהוא מטופל ושהוא מרגיש טוב.

גלית גולן: קיימנו שתי שיחות זום עם קהילות ההורים בחו"ל בשיתוף עמותת "נפש בנפש", חיברו אותנו להורים המודאגים.

גלית גולן: הפצנו אגרות פעמיים בשבע שפות מצה"ל במהלך הקורונה כדי להסביר להורים שיש להם כתובת בכל שעה לפנות אלינו אם הם מודאגים, וטיפלנו בהמון מקרים.

דוד ביטן: מה שאני מציע, שעוד שנה נעשה עוד פעם ישיבה איתך על מנת לראות איך המרכז הזה שינה את מה שקורה עם החיילים הבודדים.

יוליה מלינובסקי: איזה שנה?

יוליה מלינובסקי: בואו נראה אחרי חודש.

דוד ביטן: יש פה ח"כים שרוצים לשאול שאלות?

דוד ביטן: בבקשה.

אלכס קושניר: גלית, שלום, כמה שאלות.

אלכס קושניר: אחת, האם יש לכם תוכנית עבודה שנתית לשנת 2020, ואם אפשר לקבל אותה בשביל לראות ולהבין במה אתם מטפלים.

אלכס קושניר: כי שמעתי הרבה מאוד מרכזים שמכלילים כל מיני נושאים, ובסוף לצערי הרב זה רק מוסיף ביורוקרטיה ומוסיף אי-סדר.

אלכס קושניר: ולכן אני פונה ליושב-ראש הוועדה, אדוני דוד ביטן, אשמח אם נדרוש מהם לקבל תוכנית עבודה שנתית במה הם עוסקים ומה הם עושים.

דוד ביטן: אין שום בעיה לעשות ישיבה מיוחדת איתם ולראות, אבל תן להם צ'אנס להתחיל.

דוד ביטן: הם רק התחילו.

גלית גולן: אשמח לספק את הנתון הזה, בהחלט יש לנו תוכנית עבודה.

אלכס קושניר: וגם מה בדיוק תחומי האחריות שלכם, כי לא כל כך הבנתי.

אלכס קושניר: זה דבר אחד.

דוד ביטן: את יודעת מה, במקום לעשות עוד שנה, נעשה בעוד חודש ישיבה איתך כדי לראות מה תוכנית העבודה, ואחרי זה בעוד שנה לראות איך זה מתבצע.

דוד ביטן: בסדר?

דוד ביטן: מוסכם?

דוד ביטן: מקבלת את זה?

גלית גולן: אשמח מאוד.

גלית גולן: כבוד גדול עבורי, אשמח מאוד לבוא ולהציג.

יוליה מלינובסקי: אשמח לנסוע לשם ולבקר את המרכז.

דוד ביטן: אבל בלי יוליה מלינובסקי, היא לא תשתתף בישיבה.

דוד ביטן: אם כן, לא תוכלי לדבר מילה.

אלכס קושניר: זה לפרוטוקול.

דוד ביטן: מי עוד רוצה לדבר?

אלכס קושניר: יש לי עוד שאלה.

אלכס קושניר: דבר נוסף לגבי תקציבי הסיוע, זה נמצא בידי המרכז שהקמתם או שזה נמצא ביחידות אחרות בצה"ל, בקרן לחיילים משוחררים או ב"מיטב"?

אלכס קושניר: איפה נמצאים תקציבי הסיוע ומי אחראי עליהם?

אלכס קושניר: זה המרכז שלכם או לא?

גלית גולן: אם הוא במהלך השירות, התקציבים נמצאים אצלנו ואצל סגלי הת"ש ביחידות.

גלית גולן: אם הוא בשלב השחרור, התקציב נמצא במשרד הביטחון.

אלכס קושניר: ויש לכם קשר?

אלכס קושניר: אתם מתואמים איתם?

גלית גולן: מתואמים, עובדים כתף אל כתף.

דוד ביטן: מי מטפל בחיילים משוחררים?

גלית גולן: משרד הביטחון היה חלק מצוות ההקמה.

גלית גולן: התגבשנו והתכנסנו כולם וישבנו יום שלם לפרק את כל הקשיים ואת כל האתגרים שיש לנו, ולגבש תפיסה.

גלית גולן: אנחנו רק שלושה חודשים באוויר, רצינו לעלות יותר הדוק, אבל בגלל הקורונה הקדמנו את זה.

דוד ביטן: אבל מי מטפל בחיילים שהשתחררו?

דוד ביטן: אתם?

דוד ביטן: המרכז שלכם מטפל בזה?

יוליה מלינובסקי: משרד הביטחון.

גלית גולן: חייל שמשתחרר מתחיל את הטיפול במרכז הבודדים בשיתוף פעולה עם משרד הביטחון, האגף לחיילים משוחררים.

דוד ביטן: למה אתם כבר לא מטפלים בזה גם כן?

דוד ביטן: זה נראה לי הכי הגיוני.

דוד ביטן: טיפלתם בו כשהוא היה חייל, אתם מכירים את הבעיות, מטפלים בזה אחרי זה.

אלכס קושניר: אסור להם בגלל שהם בצה"ל, הם לא יכולים לטפל באזרחים.

דוד ביטן: אפשר, לא נכון.

דוד ביטן: קודם כול יש יחידות שמשרד הביטחון מעניק להם גם כן תפקיד, זה לא מדויק להגיד שרק בצה"ל, זה לא נכון, זאת החלטה של הרמטכ"ל.

גלית גולן: בהחלט לא רק צה"ל מעניק את הטיפול, אבל אנחנו עובדים בשותפות מלאה.

גלית גולן: חובת ההוכחה היא עלינו, והחייל בקצה לא צריך להרגיש את זה.

גלית גולן: הסמכות והאחריות נמצאת בשני הגופים, גם בצה"ל וגם במשרד הביטחון.

גלית גולן: ואנחנו צריכים לוודא שיש פה רצף טיפול מהרגע שהוא משתחרר ואין לו מפקד, לכך שהוא הופך להיות אזרח שמתחיל לעלות על המסלול ומשתלב בחיים האזרחיים.

דוד ביטן: כי על רצף הטיפול יכול להיות שעדיף שאתם תטפלו גם בזה ולא דרך כל מיני גופים שהם לא בצבא.

יוליה מלינובסקי: לא, אי-אפשר, זה דבר של משרד הביטחון.

דוד ביטן: מי אמר שאי-אפשר?

דוד ביטן: זאת רק החלטה פשוטה של הרמטכ"ל ושר הביטחון.

דוד ביטן: מה זה אי-אפשר?

דוד ביטן: ח"כים רוצים?

דוד ביטן: אבל אתם יודעים שיש עוד הרבה דוברים, תיקחו את זה בחשבון.

יואל רזבוזוב: אני, בין לבין משפט, לא שאלה.

טלי פלוסקוב: זה קצר.

טלי פלוסקוב: שלום, אני יודעת שהבית הזה בדרך כלל מבקר, אבל אני חייבת קצת לפרגן.

טלי פלוסקוב: מה שאני שומעת עכשיו, ואת הנחישות שאני שומעת עכשיו ואת המקצועיות שאני רואה עכשיו בכל דבר ששמענו ממך, גלית, זה משהו שנותן לי תקווה שבאמת הנושא הזה לא יגיע - - -

דוד ביטן: שתדעי, אם תצליחי במשימה בעוד שנה נמליץ עלייך לתת-אלוף.

אלכס קושניר: וגם זה בפרוטוקול.

טלי פלוסקוב: התרשמתי עכשיו מהצגת הדברים שלך, שיש פה אדם שמבין את העניין ויודע להגיע לכל אדם.

טלי פלוסקוב: הדאגה שלנו בגדול כאן, אחרי המענק שלא הגיע אל חלק מהאנשים, זה שאף אחד לא יישאר מחוץ להחלטות שאנחנו מקבלים פה.

טלי פלוסקוב: והרי יודעים שהמקרים הכי קשים קורים לאותם אנשים ששכחו אותם, פשוט איפשהו נפלו מהמערכת, וזה התפקיד שלכם, לא לתת לאף אחד לאבד את עצמו יום אחרי.

טלי פלוסקוב: ופה אני מצטרפת ליו"ר הוועדה על כך שחייב להיות פה רצף של טיפול.

טלי פלוסקוב: אתם חייבים איזושהי תקופה בהעברת נתונים למשרד הביטחון ברגע שהחייל משתחרר כדי שהוא לא ייפול בין הכיסאות.

טלי פלוסקוב: וזאת בעיני המשימה הכי חשובה.

טלי פלוסקוב: שוב פעם יישר כוח על העבודה.

גלית גולן: תודה רבה.

דוד ביטן: אלוף-משנה גלית, את לא חייבת לענות לכל אחד, ח"כים אוהבים לדבר, אין בעיה.

דוד ביטן: בבקשה.

יואל רזבוזוב: לא באמת מכוון לכיוונה של גלית, אבל זאת הבהרה.

יואל רזבוזוב: נכון שאנשים עושים עבודה טובה ואנחנו שומעים גם את המשרדים, גם את הצבא.

יואל רזבוזוב: אבל בסופו של דבר מהניסיון, כשאנחנו שומעים שהכול ורוד והכול טוב ויפה ואנחנו מתרשמים, כי אנחנו יושבים כאן בוועדה ומתרשמים מכל מיני צעדים מבורכים, כשאתה מדבר עם החיילים זה נשמע אחרת לגמרי.

דוד ביטן: כי אתה יודע, הם רוצים 100%.

יואל רזבוזוב: אז תמיד יש פרופורציה.

יואל רזבוזוב: זאת פשוט הבהרה לוועדה גם כשנתייחס בהמשך - -

דוד ביטן: נעשה איתם ישיבה.

יואל רזבוזוב: - - גם לעולים, לא רק לחיילים בודדים, באופן כללי לעולים, גם לשמוע את הצד המבקש, וגם את - - -

יוליה מלינובסקי: את הפונים.

יואל רזבוזוב: את הפונים, בדיוק, וגם את החיילים.

יואל רזבוזוב: בישיבות ועדה הבאות צריך גם להקשיב לעולים, שהצבא יקרא לאותם חיילים ויגידו להם: חבר'ה, עכשיו תגידו מה הבעיות שלכם, שישמעו אותם.

יואל רזבוזוב: ברגע שישמעו אותם אני מניח שהתמונה תהיה אחרת.

דוד ביטן: תגידי לי, יש לכם בצוות עובד סוציאלי או קב"ן שיטפל בבעיות או שאין דבר כזה?

גלית גולן: בהחלט יש, וזאת אחת מהנקודות הרגישות, ואפילו אשתמש בשפה הצבאית, מבצענו את היכולת היותר נגישה של גופי הברה"ן וקציני בריאות הנפש בצה"ל.

גלית גולן: למרכז יש זמינות אליהם, הם ידעו להפעיל אותם יותר טוב.

גלית גולן: אנחנו יודעים שגם ביחידות וגם הורים לפעמים מזהים מצוקה.

גלית גולן: המטרה של המרכז הזה היא לקצר את כל לוחות הזמנים ולא לחכות עכשיו לקצין בריאות הנפש ביחידה או לאיזושהי הפניה, כי למרכז תהיה יכולת לחבר באופן מיידי תיק בריאות נפש או גורם מטפל אחר מייד לחייל.

גלית גולן: זה חלק מהיעדים המרכזיים של המרכז.

שלומית אבינח: איך אתם יודעים שהחייל במצוקה?

שלומית אבינח: המפקד מדווח?

שלומית אבינח: הוא פונה?

שלומית אבינח: הוא יודע לפנות אליכם?

שלומית אבינח: יש עניין של בושה.

גלית גולן: מייד אענה לך.

גלית גולן: אחד, חייל במצוקה הוא חייל שבדרך כלל ההתנהגות שלו משתנה, קבוצת השווים שלו, החברים שמקיפים אותו, המפקדים הישירים, אמורים להרים דגל ולהתחיל טיפול נקודתי בתוך היחידה.

גלית גולן: מי שיכול לפנות ולהרים את הדגל לחייל במצוקה זו יכולה להיות גם קצינת ת"ש, גם עובד מטבח שרואה אותו בחדר אוכל, וכל עובר אורח שחי סביבו.

גלית גולן: אבל גם ההורים, גם המשפחות המאמצות חיילים בודדים, גם הם גורמים שיכולים להגיד לנו: שימו לב, יש לנו חייל במצוקה.

שלומית אבינח: איך נוצר הקשר איתכם?

שלומית אבינח: זאת השאלה.

שלומית אבינח: השאלה אם כל ההורים של החיילים הבודדים יודעים על קיומכם, יודעים ליצור איתכם קשר.

דוד ביטן: יש כאלה שההורים לא נמצאים בכלל.

שלומית אבינח: כן, זה מה שאני אומרת.

שלומית אבינח: איך פרסמתם?

גלית גולן: אגיד מה עשינו ממרץ כשהקמנו את המרכז.

גלית גולן: קודם כול בנינו נתונים, דאטה-בייס מלא על כל המשפחות ועל המשפחות המאמצות, כי אנחנו מבינים שיש פה קבוצה של חיילים שהם ללא עורף משפחתי, כדי לראות מי הגורם, מי המעגלים שמקיפים את החיילים, ואיתם יצרנו קשר, גם בהודעה, גם המייל, גם בשיחות זום כמו שתיארתי.

גלית גולן: קודם כול כדי לבסס בתודעה שיש מרכז שהוא כתובת זמינה 24/7 לכל שאלה שקשורה לבודדים, במצוקה או לא במצוקה.

גלית גולן: ולכן אמורים כבר להכיר את הכתובת של המרכז, ועל זה אנחנו עמלים בשיתוף כמובן עם כל העמותות שמכירות ועוטפות אותנו מכל הכיוונים כדי להטמיע - - -

שלומית אבינח: חשוב שכל העמותות שמסייעות לחיילים הבודדים, והן תכף ידברו, גם ידעו על קיצורי הדרך לפנות אליכם.

גלית גולן: הם יודעים והם היו חלק מאפיון המרכז, לא עשינו את זה לבד, לא התיימרנו להבין מה לא עובד לנו פה.

גלית גולן: היה חשוב לנו לשמוע את כל הגופים שמטפלים בחיילים בודדים, ולקיים מעין צוות אדום, צוות ביקורת למה שלא עובד לנו מספיק טוב, לטפל בזה.

גלית גולן: אנחנו רק בתחילת הדרך.

גלית גולן: אני יודעת שחובת ההוכחה היא עלינו, אבל אנחנו מסורים, ומאוד מאוד רוצים לראות את זה מביא שינוי בתרבות צה"ל ובכלל בטיפול באנשים.

דוד ביטן: תודה, אלוף-משנה גלית גולן.

דוד ביטן: יש עוד מישהי שרוצה לדבר?

דוד ביטן: תראי, א', אנחנו שמחים על זה שקם המרכז הזה, אבל לדעתי כוח האדם שצה"ל שם לצורך העניין הזה לא מספיק לאור הבעיות.

דוד ביטן: צריך לחשוב על להגדיל.

דוד ביטן: ואני מבקש מהיועצת המשפטית לשלוח מכתב לצה"ל להגדיל את המערך, כי לא יכול להיות, יש גם בעיות בריאות נפש, גם בעיות כאלה, גם מידע, גם תיאום עם גופים אחרים, בלתי אפשרי שחמישה יעשו את העבודה הזאת.

דוד ביטן: חלק מהעניין זה להגדיל את הצוות.

דוד ביטן: אם רוצים עבודה רצינית צריך שיהיו יותר חיילים בעניין הזה.

דוד ביטן: בבקשה, ענבל פז-פיטל ממשרד הביטחון.

ענבל פז-פיטל: שלום, ונעים מאוד לכולם, אצטרף לדברים של גלית, גם אני פעם ראשונה יחד איתכם, מאוד מתרגשת, ומכירה את העשייה של כל השותפים, בטח ובטח של צה"ל.

ענבל פז-פיטל: אבל גם של יוליה שליוותה אותנו בתיקון החוק.

ענבל פז-פיטל: אני רוצה להגיד כמה דברים כדי שהדברים יובנו.

ענבל פז-פיטל: קודם כול אנחנו מטפלים בחייל בודד, ההגדרה שלו בודד ללא הבחנה בין עולה לבין חסר עורף משפחתי, האחריות היא בחוק.

ענבל פז-פיטל: יש חוק קליטת חיילים משוחררים שמסכם שמרגע השחרור משרד הביטחון אמון על כל ההטבות שלו בהיקף של 2.5 מיליארד, שזו הקרן לקליטת חיילים משוחררים, במסגרתה אנחנו פועלים.

ענבל פז-פיטל: דבר נוסף, הקשר עם הבודדים שעלה פה והוא כל כך חשוב, שלושה חודשים לפני השחרור אנחנו שולחים אס.

ענבל פז-פיטל: אם.

ענבל פז-פיטל: אס והודעה לכל חייל בודד משוחרר שזכאי לשכר הדירה.

ענבל פז-פיטל: ההטבה של שכר הדירה שעוגנה בחוק מדברת על השנה הראשונה לשחרור, והיא מוגבלת בתקציב.

ענבל פז-פיטל: ועוד מעט אני אדבר גם על מענק הקורונה.

ענבל פז-פיטל: אנחנו גם מקיימים מערך של סדנאות בשיתוף עם צה"ל ועוד פעילויות רבות שמהן אנחנו מקבלים את הרשימות של החיילים הבודדים שהשתתפו, ומרימים טלפון אחד אחד.

ענבל פז-פיטל: אגב, גם לחיילת שהייתה פה אני אשמח להתייחס אם תרצו לשמוע.

ענבל פז-פיטל: עכשיו אני רוצה לדבר על מענק הדיור של הקורונה.

דוד ביטן: למה לא? תתייחסי, זאת בעיה ששמענו עליה.

ענבל פז-פיטל: אם תרצו לשאול גם על דמי האבטלה אני אוכל להתייחס, אבל עכשיו מאוד חשוב לי לדבר על מענק הקורונה שעולה פה.

ענבל פז-פיטל: המתווה שסוכם עם רוה"מ והאוצר, וזה לאחר שהמשרד לשוויון חברתי עשה מאמצים רבים להרים את הנושא באמצעות דמי אבטלה, היה מתווה של עד 4 מיליון ש"ח.

יוליה מלינובסקי: לא נכון.

יוליה מלינובסקי: אני רוצה לעשות סדר בזה, אדוני.

דוד ביטן: תכף אתן לך.

דוד ביטן: איזה ארבעה?

ענבל פז-פיטל: רק שנייה, יוליה, אסיים, תאמיני לי שאם אני טועה - - -

דוד ביטן: מדברים על 4,000 שקל לאחד, אבל אי-אפשר שאחד יקבל ואחד לא יקבל, אין דבר כזה.

ענבל פז-פיטל: אני מבקשת רק לסיים.

ענבל פז-פיטל: אשמח מאוד לטעות, אבל אני מדברת על סיכום שהשגנו עם רוה"מ והאוצר, והסיכום היה, ותשמעו, אני יודעת כל מילה שאני אומרת.

ענבל פז-פיטל: בתחילה זה היה 4 מיליון, וזה היה למקבלי שכר דירה, שכן הטבת הדיור במצוקת הקורונה הייתה קשה, וניתן להזרים לחשבונם באופן מיידי את המענק של 4,000 ש"ח, בנוסף ל-1,000 שקלים בחודש שהם מקבלים כהטבה.

דוד ביטן: מי טיפל בזה ברוה"מ?

ענבל פז-פיטל: מה שקרה בפועל, שראינו - - -

יוליה מלינובסקי: לא טיפל בזה רוה"מ בכלל.

יוליה מלינובסקי: בואי, גב', אני אעשה אחר כך סדר על זה.

ענבל פז-פיטל: רגע, יוליה, יוליה, תני לי לסיים.

יוליה מלינובסקי: הם הגיעו לסיכום.

יוליה מלינובסקי: ענבל, אתם מלכתחילה בכלל סירבתם לשלם את הכסף הזה דרך הקרן, ונאלצנו ללכת למשרד לשוויון חברתי כי אמרתם שאתם לא מסוגלים.

יוליה מלינובסקי: ושברנו את הראש כדי להעביר כסף.

יוליה מלינובסקי: בסופו של דבר זה חזר אליכם.

יוליה מלינובסקי: ברוב חוצפת

יוליה מלינובסקי: כם מלכתחילה לא הייתם מוכנים לקבל כסף ולטפל בזה.

יוליה מלינובסקי: תפסיקי לספר לי סיפורים.

יוליה מלינובסקי: חודש סביב הנושא הזה בין משרד הביטחון לבין המשרד לשוויון חברתי, ופתאום אתם סיכמתם.

יוליה מלינובסקי: ראיתי, הייתי איתכם, שמעתי.

דוד ביטן: יוליה.

ענבל פז-פיטל: חברת הכנסת, חיפשו מתווה - - -

יוליה מלינובסקי: אני לא אוהבת שמשקרים.

דוד ביטן: אני לא מקבל את העניין שחלק מקבלים וחלק לא מקבלים, מאוד מצטער.

דוד ביטן: הייתם צריכים לדאוג שהתקציב יספיק לכולם, זאת העבודה שלכם.

יוליה מלינובסקי: וחוץ מזה זה היה צריך להיות - - -

דוד ביטן: אני כבר רואה פה עוד בעיה, אני מבקש ישיבה בשבוע הבא.

ענבל פז-פיטל: אני רוצה רק לתקן ש-1,500 חיילים קיבלו עד היום.

דוד ביטן: קיבלו, הבנתי, אבל 500 לא קיבלו.

אלכס קושניר: אותי מעניין מי שלא קיבל, לא מי שקיבל.

ענבל פז-פיטל: נשמח לתת לכל בודד משוחרר מענק.

ענבל פז-פיטל: יש לנו את האפשרות הזאת.

ענבל פז-פיטל: האוצר נמצא פה ואנחנו מזמינים אותו להגיב.

שלומית אבינח: אבל אין בעיה כספית.

דוד ביטן: אני מבקש פגישה נוספת.

ענבל פז-פיטל: המתווה הוא גם עד 30 ביוני בהארכה מיוחדת שקיבלנו, כי התקציב הוגדל ל-8 מיליון.

דוד ביטן: יופי, מצוין.

אופיר סופר: כמה חיילים בודדים משוחררים יש לנו?

יוליה מלינובסקי: 2,000 בשנה.

אופיר סופר: לא.

אופיר סופר: מדויק.

ענבל פז-פיטל: בשנה יש לנו 3,500 חיילים משוחררים, מתוכם מקבלי ההטבה עד היום הם בסביבות ה-1,600, 1,700.

אופיר סופר: אשאל יותר מדויק, חיילים משוחררים שעונים לקריטריון של ההטבה הזאת, כמה יש לנו במס'?

שלומית אבינח: 2,000 עונים לקריטריונים לפי האוצר.

אלכס קושניר: זה 2,000 בדיוק?

אלכס קושניר: לא יכול להיות.

דוד ביטן: ברור שלא.

אלכס קושניר: אגיד לכם מה הבעיה.

אלכס קושניר: ענבל, לא יכול להיות שאתם מטפלים בסיפור הזה כבר מעל לחודש ואין לכם מספרים מדויקים.

אלכס קושניר: עובדתית, יש היום חיילים בשטח שלא קיבלו מענק.

אלכס קושניר: אתם אומרים שאתם מוכנים לשלם.

אלכס קושניר: אני לא מבין למה הקרן לחיילים משוחררים לא עושה שום פעולה אקטיבית כדי להגיע לחיילים האלה?

אלכס קושניר: למה ראינו עכשיו חיילת שצריכה להתחנן לקבל את המענק?

אלכס קושניר: למה אני מקבל פניות וצריך לפעול דרך כל מיני גורמים כדי להגיע אליכם כדי שהחיילים האלה יקבלו את הכסף?

אלכס קושניר: אני לא מבין.

אלכס קושניר: כשאתם רוצים להגיע לחייל אתם מסוגלים.

אלכס קושניר: יש לכם את הרשימות של כל האנשים שמקבלים סיוע בשכר דירה, מה הבעיה שלכם להרים טלפון לחייל הזה ולשלם לו את הכסף?

אלכס קושניר: מה כל כך מסובך?

אלכס קושניר: מדובר בסך הכול על 500 חיילים שלא קיבלו כסף.

אלכס קושניר: הקרן לחיילים משוחררים לא מסוגלת להגיע ל-500 חיילים בחודש?

אלכס קושניר: אז מה אתם כן מסוגלים לעשות?

אלכס קושניר: אני לא מצליח להבין את זה.

ענבל פז-פיטל: אם יורשה לי להגיב, אנחנו מסוגלים ועוד איך, וגם להגיע ל-3,500 חיילים.

דוד ביטן: אבל, הנה, 500 לא קיבלו.

אלכס קושניר: הם לא קיבלו כסף.

דוד ביטן: עכשיו הגדילו בעוד כסף.

ענבל פז-פיטל: המתווה שהוסכם עם האוצר הוא עד 2,000 חיילים ועד 8 מיליון ש"ח ועד 30 ביוני.

דוד ביטן: בסדר, אבל עדיין אנשים צריכים לחיות.

אלכס קושניר: אני שואל כמה יש.

ענבל פז-פיטל: אני מציינת עובדות.

דוד ביטן: רגע, אנשים ישבו בבית בקורונה.

דוד ביטן: לא יכול להיות שאנשים יושבים בבית, לא עובדים, עכשיו הם השתחררו מצה"ל, ואומרים להם: תחכו בסוף יוני.

ענבל פז-פיטל: לא מחכים.

ענבל פז-פיטל: אם לא הובן נכון אחזור.

ענבל פז-פיטל: כל מי שהיה במערכות, ויש את הפרטים, הזרמנו לו, ומדובר כבר ב-1,500 חיילים בודדים משוחררים.

ענבל פז-פיטל: מי שעדיין לא הגיש חוזה, והחוזה בתוקף לתקופת המשבר, מוזמן עד ה-30 ביוני להגיש.

ענבל פז-פיטל: ודאגנו שכל מי שלא קיבל - - -

דוד ביטן: ומאיפה הם יודעים את זה?

ענבל פז-פיטל: הרמנו טלפונים באופן יזום.

דוד ביטן: מאיפה הוא ידע את זה?

דוד ביטן: שלחתם להם אס.

דוד ביטן: אם.

דוד ביטן: אס?

ענבל פז-פיטל: אנחנו לא יכולים לדעת מי נמצא בחוץ עם חוזה שכירות ולא פנה, אין לנו מידע כזה.

דוד ביטן: אבל יש לכם את הטלפונים של כולם, תשלחו להם הודעה.

ענבל פז-פיטל: פנינו, הזמנו.

שלומית אבינח: יש עוד חיילת שלא קיבלה.

שלומית אבינח: אז מה?

שלומית אבינח: לא באו?

יוליה מלינובסקי: הם לא רוצים לקבל?

דוד ביטן: הנה, יש פה חיילת שאמרה שהיא התחננה לקבל והיא לא קיבלה.

דוד ביטן: למה?

ענבל פז-פיטל: נשמח לקבל את השם של החיילת הזאת, כי מבדיקה קצרה שערכנו כאן אין לנו חוזה שכירות של החיילת הזאת, אין לנו פנייה.

דוד ביטן: נעביר לך את השם, תודה.

ענבל פז-פיטל: ברצון רב, נשמח לסייע לה.

אופיר סופר: אני לא מבין, אם היה צריך לזמן אותם למילואים זה גם היה מתבצע באותו אופן?

ענבל פז-פיטל: אני מסבירה שפנינו לכולם.

ענבל פז-פיטל: יש לנו את הניידים של כולם ופנינו לכולם.

דוד ביטן: חברים, נקיים ישיבה לא דרך הזום, כי זה לא הרבה אנשים, נציג של האוצר, נציג של משרד הביטחון, כבר בשבוע הבא.

דוד ביטן: אני גם רוצה לבקש מהאוצר, לא יודע אם הם שומעים אותנו.

שלומית אבינח: האוצר פה.

דוד ביטן: 4,000 שקל זה לא מספיק, כיוון שהקורונה הייתה קרוב לחודשיים.

דוד ביטן: אני מבקש להגדיל את המענק הזה בעוד 4,000 שקל לכל החיילים, ונדבר על זה בשבוע הבא, כיוון שלא יכול להיות שיקבלו רק לחודש אחד, זה כמו דמי אבטלה.

דוד ביטן: למה רק חודש אחד?

יוליה מלינובסקי: שאת זה יקבלו בינתיים.

דוד ביטן: זה התחיל באמצע מרץ ונגמר באמצע מאי.

יוליה מלינובסקי: עוד לא נגמר.

דוד ביטן: לא נגמר, אבל לא משנה, כבר שחררו את המשק.

דוד ביטן: לכן נקיים על זה ישיבה מיוחדת כדי שנדחף את זה, ולא אף אחד.

דוד ביטן: תודה רבה לענבל.

דוד ביטן: סמנכ"ל פרט יצחק אוחנה.

דוד ביטן: קושניר, תנהל את הישיבה במקומי.

אלכס קושניר: סמנכ"ל פרט, משרד הקליטה, איציק אוחנה, מה העניינים?

אלכס קושניר: קודם כול, אנחנו מכירים קצת.

יצחק אוחנה: שלום לכולם.

אלכס קושניר: שומעים אותך, איציק, דבר.

יצחק אוחנה: שלום לכולם, ואני מברך מאוד את הוועדה על התכנסותה ועל הדיונים החשובים שיהיו בהמשך, בטח על השת"פ עם צה"ל והגורמים, שהוא באמת מצוין מבחינת משרד העלייה והקליטה.

יצחק אוחנה: ואני חייב לציין ולומר בשביל האמיתות, שאלמלא הארגונים והעמותות, שנותנים לנו כל פעם אינפוט ונמצאים בקשר עם לא מעט חיילים ועוטפים אותם, כנראה שהיו לנו לא מעט מקרים של נפגע, לא כמעט ונפגע.

יצחק אוחנה: אנסה לציין כמה מהפערים המשמעותיים.

יצחק אוחנה: היות שהייתי בצה"ל 26 שנה אז יש לי טיפה גם את הפריזמה בחלק מהדברים.

יצחק אוחנה: אדוני היושב-ראש, לך אני אומר שאין בצה"ל מדור עולים.

יצחק אוחנה: יש תחום שמתעסקים בו וכו', ואני מדבר על האקט שחשוב שמדור העולים ישב ב"מיטב".

יצחק אוחנה: למה ב"מיטב"?

יצחק אוחנה: מכיוון ש"מיטב" בכניסה בשער מבצע את כל תהליכי המיון, המיצוי והשיבוץ הפרטני.

יצחק אוחנה: ובתור אקס מפקד לשכת גיוס ואחרי דיונים עם "מיטב" – עם שני מפקדים סגני "מיטב", ויש רצון וכוונה מדהימה לקדם את זה – מפאת בעיות, נקרא לזה תקציביות של מימון ראש מדור ייעודי לעניין, ולא הכפפה בתוך מבנה קיים, אין את הקשב ואת הפניות שיכולים גם ארגונים לפנות, וגם כאלה בקצה שנתקלים בחיילים בודדים, לדבר על תהליכי המיון והשיבוץ, וזה חובה.

יצחק אוחנה: זה כשהוא עושה את הצו הראשון ויש לו את הנתונים, והוא נוסע חלק אור ירוק בלי לבדוק את כל המכלולים, חלילה, אם לא קפץ עניין של קב"ן או משהו פרטני, זה עדיין לא אומר שמיום ביצוע הצו עד ליום גיוסו הכול נשאר בסטטוס התקין שלו.

יצחק אוחנה: כי בסך הכול הצבא במעטפת הטיפולית הת"שית והפרטית יודעים לתת את המענה.

יצחק אוחנה: אבל בעניין של השיבוץ והמיצוי זה חייב להיות פרטני, ויש על זה דיונים עם רח"ט תומכ"א באכ"א לגבי הסוגיה של מענה במדור עולים.

יצחק אוחנה: הפער השני שמאוד משמעותי זה של חיילים בודדים שמשתתפים בסדנאות משתחררים.

יצחק אוחנה: תמיד אנחנו נופלים במעברים, גם בצבא וגם מחוצה לו, ולכן לחיילים בודדים יש סדנאות משתחררים לקראת השחרור.

יצחק אוחנה: נהדר, אנחנו גם שם עם עוד גופים נוספים, וכמובן הסוכנות ו"פורשים כנפיים" וכל מה שקשור.

יצחק אוחנה: בשורה התחתונה, 50% בקושי משתתפים בסדנאות, והעליתי את זה לשלוש רח"טי תומכ"א.

יצחק אוחנה: למה?

יצחק אוחנה: כי אם הוא לא נמצא שם - - -

אלכס קושניר: איציק, מה אתה מציע בדיוק?

אלכס קושניר: תן את מה שאתה מציע במשפט.

יצחק אוחנה: אני מציע שזה יצא כפקודה כמו שהיה בנושא של יציאה לגיוס, תחילת שירות וסוף שירות.

יצחק אוחנה: השורה התחתונה, אם הם לא יהיו בסדנאות האלה הם לא יקבלו את כל הסיוע, לא יחברו להם תהליך ראשוני של מנטור בליווי, הם לא יקבלו את כל הזכויות שהם אמורים לדעת מכלל המשרדים.

יצחק אוחנה: ובשורה תחתונה, כ-50% לא משתתפים.

יצחק אוחנה: מה אתם מתפלאים שחלק גדול מאוד, מרביתם לא יודעים על הזכויות של ההמשך.

יצחק אוחנה: ופה הם נופלים, כי השתחררות מהבקו"ם לבקו"ם הוא קריטי.

יצחק אוחנה: חברים, זה לא יעזור לנו כמה שנדבר, ויש פה כוונות טובות של כולם, אבל אם זה לא יהיה באכיפה של פקודה והמלצה לשחרר אותם, אז זה יישאר כפער.

דוד ביטן: עכשיו לענייננו, המשרד בשנתיים האחרונות משתתף במיזם חשוב מאוד של הסוכנות היהודית וקרן מיראז', "פורשים כנפיים", יחד עם גופים נוספים ורבים, והוספנו את המענה החברתי.

דוד ביטן: וברוך השם, משרד הביטחון דואג לקטע של 1,000 שקל בחודש לשכירות שנה מיום השחרור לכל החיילים הבודדים, לא קשור אם הם עולים.

דוד ביטן: גם אני מסתכל על כלל החיילים הבודדים, הגם שאני לא יכול לטפל בכולם, אבל חד-משמעית שצריך להביט בכולם.

דוד ביטן: ואנחנו לפחות מנסים להוביל מהלך, כשהפער הכלכלי עודנו נשאר, מול האוצר לנסות, כמו שאני נותן להם מענק חודשי של עולה בודד בשירות חודש בחודש לכל תקופת השירות לחייל העולה הבודד, בכוונתנו לתת מיום השחרור.

דוד ביטן: אני מקווה מאוד שהאוצר יהיה איתנו, לתת את ההמשך של המענק הזה בסך 500 שקל, מענק הסתגלות או נקרא לו דמי קיום, כדי שנצליח לעזור להם להסתדר, מעבר לסיוע שאנחנו נותנים לחיילים העולים הבודדים, שזאת השכלה גבוהה במימון מלא, הנגשה והסללה למקצועות ולרכישת מקצוע בוואוצ'ר, ועוד ועוד.

דוד ביטן: בתקופת הקורונה, דרך אגב, את המענק האישי, על בסיס הפלטפורמה שקיימת לנו, הזרמנו לכל החיילים לחשבונות הבנק, כי הם לא יכלו להגיע, הם לא יכלו לצאת, ומבחינתנו הוראת השעה תקפה כרגע.

דוד ביטן: אולי נצטרך להאריך אותה עד ה-1 באוגוסט כשכל החיילים העולים הבודדים מקבלים בממשק ישירות לחשבון הבנק את המענק.

דוד ביטן: אוחנה, תגיד לי למה החיילים לא משתתפים בקורסים האלה?

דוד ביטן: יש סיבה מיוחדת שלא משתתפים בקורסים?

שלומית אבינח: סדנאות שחרור.

דוד ביטן: בסדנאות השחרור האלה?

דוד ביטן: למה החיילים לא משתתפים בסדנאות האלה?

דוד ביטן: יש איזו סיבה מיוחדת או שהם לא רוצים?

דוד ביטן: הרי זה צבא, יכולים לשלוח אותם.

יצחק אוחנה: ביום הסידורים לחיילים העולים הבודדים שאלתי ותחקרתי רבים, ודרך אגב, בנוכחות הרח"טית עשינו קצת תחקור ושאלנו אותם, זה היה - - -

יוליה מלינובסקי: בואו נשמע חיילים, יש לנו גם חיילים בזום.

דוד ביטן: תכף.

דוד ביטן: אנחנו גם צריכים לשמוע את אנשי המקצוע, לא רק לשמוע חיילים.

דוד ביטן: יש שאלות?

דוד ביטן: יש בעיה בזום.

אלכס קושניר: איציק, רק שאלה אחת, האם אתם בקשר עם המרכז החדש הזה שקם בצה"ל?

יצחק אוחנה: התשובה היא כן, יש נציג שלי.

דוד ביטן: קשה לנו לשמוע אותך, נפסיק פה.

דוד ביטן: יאנה בר, בבקשה, יש לך עד שתי דקות.

יאנה בר: קודם כול נעים מאוד, אני בת 24 מרעננה, הוגדרתי כחיילת בודדה בצה"ל, שירתתי כלוחמת בגדוד הקרקל בגבול מצרים.

יאנה בר: אני נמצאת בוועדה הזאת כי כל מי שכרגע כאן, וכאמור, יש עוד אנשים, אנחנו למען חקיקת חוק חייל בודד משוחרר.

יאנה בר: שמעתי את כל השיחות היום, ואני חייבת להודות שאוזניי שומעות ושומעות, אבל כל הדברים שנאמרים פה הם דברי סרק.

יאנה בר: חשוב לי להגיד את זה.

דוד ביטן: למה דברי סרק?

יאנה בר: מענקי קורונה לא מגיעים לחיילים בודדים.

דוד ביטן: 1,500 שקלים הגיעו כבר.

יאנה בר: אני רוצה להסביר.

יאנה בר: יצחק אוחנה דיבר לא מעט על שבועות של חיילים בודדים לקראת השחרור.

יאנה בר: זה נכון שיש, אבל הרבה פעמים מפקדים לא מאשרים הוצאה עקב חוסר סד"כ, מגורים של חיילים בודדים לאחר השחרור לא קורה.

יאנה בר: אבל אפשר להגיד שאנחנו חוד החנית של מדינת ישראל, וזה בהחלט נכון.

יאנה בר: אני באמת חושבת שאני חוד החנית, אבל דברים בסוף בפועל לא קורים.

יאנה בר: הם לא קורים.

יאנה בר: ואני מסכימה עם חברת הכנסת יוליה מלינובסקי, וחושבת שהיא פועלת, באמת, היא היחידה מכל הוועדה הזאת שעושה המון עבורנו, המון.

יאנה בר: היא נלחמת יום ולילה, והיא עושה עבודה מדהימה.

יאנה בר: ואני רואה פה מדים, ואני מאוד גאה במדים שלבשתי, אבל בין האמירה לבין הדברים בפועל יש הבדל מאוד מאוד מאוד רחב.

יאנה בר: היום אני סטודנטית משפטים ואני מלגאית של קרן הישג, והצבא לא עזר לי במלגה.

יאנה בר: הוא לא עזר לי בשום דבר.

יאנה בר: ועל כן אני יכולה להגיד שאני כחיילת בודדה לא קיבלתי סיוע ממנו, לא קיבלתי מענה ממנו.

יאנה בר: ולכן הצטרפתי לקואליציית חוק חייל בודד, כי אני והקואליציה לא נהיה מוכנים לוותר על זה.

יאנה בר: אנחנו חלק מהמדינה, הייתי לוחמת, כל חבריי היו לוחמים, וזה שנחזור למדינות שלנו, זה לא הפתרון.

סאן זרח: איפה הקושי?

יאנה בר: הקושי המרכזי הוא בזה שאנחנו שקופים.

יאנה בר: הקושי המרכזי הוא בזה שלא רואים אותנו.

יאנה בר: הקושי המרכזי הוא בזה שאתה מרים טלפון ומסננים אותך.

יאנה בר: הקושי המרכזי הוא בזה שזה ביורוקרטי מדיי.

יאנה בר: הקושי המרכזי בזה שאנחנו רוצים להשכיר דירה ואין לנו ערבים, הדבר הכי פשוט בעולם.

יאנה בר: אני חיילת בודדה, יצאתי דרך צו נזקקות, דרך בתי משפט.

דוד ביטן: יאנה, בסדר גמור, אבל תני לנו גם כן להשחיל איזו מילה באמצע.

יאנה בר: אוקיי, סליחה.

דוד ביטן: תקשיבי, אני לא יודע, חיילת בודדה, אבל חברת כנסת את יכולה להיות פה.

דוד ביטן: אני רוצה להבין, מה זאת אומרת שאתם רוצים לחוקק חוק של חייל בודד?

דוד ביטן: הבנתי, כולם רוצים זכויות וכולם רוצים לחוקק חוק.

דוד ביטן: את מדברת על איזו תקופת זמן?

דוד ביטן: מהשחרור החוק הזה יחול, על איזו תקופת זמן?

דוד ביטן: מה ההצעה שלכם?

סאן זרח: מיום השחרור חמש שנים לחקיקת חוק חיילים בודדים.

דוד ביטן: נראה לכם חמש שנים?

דוד ביטן: חמש שנים זה נראה לי מוגזם.

דוד ביטן: זה לא נראה לי סביר שאחרי חמש שנים ייתנו זכויות מיוחדות.

אלכס קושניר: זה תלוי איזה סוג של סיוע.

דוד ביטן: לא יודע, אני בכוונה שואל אותן.

סאן זרח: אז בוא נסביר ונגדיר את זה.

סאן זרח: זמן של חמש שנים.

יערית שושן-סבג: אני רוצה להסביר, כי בסופו של דבר כשחייל בודד משתחרר מצה"ל - - -

דוד ביטן: לא נכנס לזה כרגע.

דוד ביטן: יש מישהו שעומד מולם?

סאן זרח: חשוב לנו לציין שהפורום הזה שנקרא קואליציה, שהגיעה בעצם מחיילים בודדים, המטרה שלה לכנס את העשייה המשותפת כשכולם פועלים למען אותה מטרה.

סאן זרח: והמטרה הזאת בסוף שלשמה הוועדה הזאת התכנסה היא מטרה חיובית, וצריך פשוט שיהיה גג אחד שיכנס ויסביר ויקבל גם חיילים משוחררים, וצריכים לדאוג לצרכים שלהם.

דוד ביטן: אני מסכים עם זה שהמדינה צריכה לסייע למי שהיום בודד.

דוד ביטן: כל מי שבודד בצבא ודאי שיש לו בעיות וצריך לעזור לו גם אחרי הצבא, אין על זה ויכוח.

דוד ביטן: השאלה איך עוזרים ומה התקופה.

יאנה בר: חבר הכנסת, חשוב לי להגיד לך שהיום קיימות תקנות לחיילים בודדים משוחררים, אין חוק סטטוטורי, ולכן יש בעיה.

דוד ביטן: חמש שנים זה נראה לי יותר מדיי, זה לא הגיוני.

דוד ביטן: אני לא נכנס לזה כרגע, זה דיון בפני עצמו.

דוד ביטן: שמענו, זה טוב ששמענו את זה, נכנס לזה בעתיד.

יאנה בר: תודה רבה.

דוד ביטן: מי עוד רוצה לדבר?

דוד ביטן: מירה קידר, בבקשה.

מירה קידר: גם אני מתרגשת להשתתף כאן, והרבה ברכות ליוזמה לקחת את הנושא של חיילים בודדים, עולים ולא עולים, כנושא ראשוני להתייחסות של הוועדה, וברכות ליושב-ראש בוועדה חבר הכנסת ביטן.

מירה קידר: קצרה היריעה, העברנו חומרים כתובים לגבי הפעילות שלנו, אבל אתייחס בכל זאת בכותרות, אדבר גם על "כנפיים" וגם על הפורום.

מירה קידר: "כנפיים" קיימת כבר כמעט 15 שנה, מיזם משותף, תוכנית חוסן של הסוכנות היהודית וקרן מיראז' שהצטרפו, כמו שאתם מבינים, משרד הקליטה, ואחרים, עוד מעט אפרט.

מירה קידר: התוכנית הזאת מתחילה עם מלש"בים לפני השירות הצבאי עם תהליך הכוון, ייעוץ והכוון לקראת השירות, עם עובד סוציאלי במשרה מלאה שלנו.

מירה קידר: חשוב לי להתייחס למרכיבים בפעילות מאוד ענפה לקראת השחרור ואחרי השחרור עם פסיכולוגים תעסוקתיים, עם אבחון, ייעוץ, עם הסדנאות שדובר עליהן שאנחנו מממנים, וכן הלאה.

מירה קידר: הפעילות הזאת בעידן הזה של הקורונה קיבלה נדבך נוסף, צביון נוסף, והצלחנו לארגן, נאמר פה על המענק של 4,000 שקל.

מירה קידר: אגב, הרבה תודות לחברת הכנסת יוליה שהפעילה את כל הדבר הזה, ועל עבודה מאוד מהודקת של ענבל בתוך משרד הביטחון.

מירה קידר: ועדיין יש כמובן צרכים נוספים, חבר'ה נשארו בלי תקציבים לקיום.

מירה קידר: ארגנו מגבית חירום ונתנו – אנחנו עכשיו בתוך התהליך למשוחררים בשנה ראשונה, בשנתיים הראשונות – 500 דולר שווה ערך בכסף כמובן, ישראלי, וכנ"ל למלשב"ים.

מירה קידר: זה הרבה כסף כשמדברים על המספרים הללו.

מירה קידר: אנחנו בתוך התהליך הזה, בתוך הקורונה עברנו לעבוד בייעוצים של פסיכולוגים תעסוקתיים ואבחון בזום, שזה תהליך לא פשוט, והוא עבד והוא עדיין עובד לאורך הזמן זה.

מירה קידר: בלי מערך שיתופי פעולה עם משרד הקליטה, עם איציק אוחנה, עם הצבא על כל הגופים השונים, משרד הביטחון שאמרתי, ואפילו משרד הבריאות, לא היינו מצליחים להרים את הדבר הזה.

מירה קידר: אנחנו עכשיו בתוך תוכנית, ממשיכים תוכנית עם משרד הבריאות, שעוסקת במניעת אובדנות לחיילים משוחררים.

מירה קידר: ביצענו מחקר מאוד רציני בהקשר הזה, את הנתונים לא אחשוף כעת, אבל הם לא פשוטים בעולם הזה של חיילים עולים בודדים משוחררים.

מירה קידר: צריך לתת על זה את הפרוז'קטור ולהתייחס לזה באופן נפרד.

מירה קידר: זה הזמן להוסיף גם לגבי הפורום, יש פה חלק מנציגי הפורום.

מירה קידר: יש פה עבודה מאוד אינטנסיבית של הרבה אנשים, חלקם בהתנדבות בהקשר של חיילים עולים ושאינם עולים.

דוד ביטן: היא מרצה לנו.

מירה קידר: אני מניחה שחלק מהנציגים ידברו.

מירה קידר: מאוד חשוב לי לשים דגש, יש פער גדול בין המענים לחיילים העולים הבודדים לבין חסרי העורף.

מירה קידר: זה מאוד בעייתי, זה שווה דיון בפני עצמו, זה שווה התייחסות.

מירה קידר: אני מקווה שמהוועדה הזאת תבוא איזושהי בשורה, אם לא כעת אז בהמשך, לטובת חסרי העורף, שהמצב שלהם לאחר השחרור יותר מורכב.

דוד ביטן: שמענו, יאללה, נו.

מירה קידר: ותודה רבה ותודה לכל מי שנותן יד לדבר הזה.

דוד ביטן: היא באה להרצות לנו.

דוד ביטן: הרצית, שמענו.

דוד ביטן: שפרה; הסוכנות היהודית רוצים להגיד משהו?

דוד ביטן: נויה גוברין, "נפש בנפש"; צביקה גרייבר; מיכל ברמן; משרד האוצר, נטע בר זיו.

נטע בר זיו: אפשר בבקשה לאשר את גיל אבירם שידבר מטעם משרד האוצר?

דוד ביטן: אם אפשר לקבל סקירה קטנה, קצרה בעניין הזה, על מה התקציבים בעניין הזה ומה קורה, ובמיוחד בתקופת הקורונה.

גיל אבירם: כמו שנאמר פה, הסיוע שניתן בתקופת הקורונה מצטרף לסיוע רחב שמתקבל גם על ידי הקרן, מתקציבי הקרן, וגם על ידי התקציבים של משרדי הממשלה השונים, שניתן לחיילים משוחררים בודדים במהלך כל שנה.

גיל אבירם: מעבר לתקציבים הללו, שמדובר גם על דמי הקיום, וגם על שכר הלימוד במכללות האקדמיות, וכו', ניתן מענק של 4,000 שקלים לכל חייל בודד שזכאי לסיוע בשכר דירה.

גיל אבירם: דובר על זה רבות.

גיל אבירם: התקציב שניתן סוכם בוועדה משותפת - - -

דוד ביטן: יש אנשים שלא מקבלים, מה אתם עושים עם הכסף שלא מקבלים?

דוד ביטן: זה הולך לפול של החיילים המשוחררים או לא?

יוליה מלינובסקי: לא.

דוד ביטן: מפסידים את הכסף והוא חוזר למשרד האוצר?

דוד ביטן: אם יש חייל משוחרר בודד שלא מקבל את ה-1,000 שקל האלה למשך שנה, אז כביכול חסכתם 12,000 שקל – זה הולך חזרה לחיילים הבודדים לדברים אחרים או שאתם לוקחים את הכסף?

גיל אבירם: אתה מדבר על תקציב סיוע בשכר דירה בכל שנה רגילה?

דוד ביטן: כן.

דוד ביטן: מה קורה עם תקציבים שלא מנצלים?

דוד ביטן: אתם מקבלים את זה חזרה או שזה נשאר במשרד הביטחון לחיילים המשוחררים הבודדים?

גיל אבירם: סיוע בשכר דירה קיים בחוק בשלוש השנים האחרונות מ-2017, מאז לא קרה שלא נוצל התקציב.

גיל אבירם: אבל אני יכול להגיד שבתקציב הקרן לסיוע נוסף, שבתוכו נמצא הסיוע בשכר דירה, יש מנגנון שכתוב בחוק שכל תקציב שלא נוצל בהינתן שהקרן מגיעה לאיזשהו אחוז ביצוע, שכתוב גם הוא בחוק, כל התקציב עובר לשימושי הקרן בשנה העוקבת, וכך נעשה מדי שנה בשנה.

דוד ביטן: ותמיד התקציב מנוצל?

דוד ביטן: תמיד?

דוד ביטן: התקציב לנושא הזה תמיד מנוצל או שיש עודפים שחוזרים חזרה?

דוד ביטן: הכול מנוצל?

דוד ביטן: ממה שאתה יודע.

גיל אבירם: של שכר הדירה?

דוד ביטן: הכול, כל התקציב שקשור אליהם.

דוד ביטן: יש משהו לא מנוצל?

גיל אבירם: כל התקציב של הקרן לסיוע נוסף מנוצל בשנים האחרונות בלמעלה מ-90%, היו שנים שלמעלה מ-95%, ובכל שנה התקציב שלא נוצל עבר לשנה העוקבת.

גיל אבירם: לנושאי הקרן לסיוע נוסף - - -

אלכס קושניר: כמה כסף?

דוד ביטן: לכל אחד יש 12,000 שקל.

דוד ביטן: גיל, אנחנו מתכוונים לעשות ישיבה בשבוע הבא, אני מבקש שתחשוב על העניין הזה שמענק הקורונה חייב להיות מוכפל לעוד חודש אחד, לעוד 4,000 שקל.

דוד ביטן: סך הכול בתקופת הקורונה אנשים היו בהסגר עד אמצע מאי, זה כמו דמי אבטלה, הם לא יכלו לעבוד.

דוד ביטן: הרי הם רק השתחררו מצה"ל, בעניין הזה תחשבו.

דוד ביטן: אנחנו מתכוונים לקיים ישיבה וללחוץ על העניין הזה.

דוד ביטן: לקראת הישיבה הבאה תבואו מוכנים בעניין הזה.

דוד ביטן: יש שאלות?

אלכס קושניר: לי יש שאלה.

גיל אבירם: רק אם אפשר להתייחס.

דוד ביטן: גיל, תתייחס למה שאתה רוצה, בבקשה.

גיל אבירם: אני רק רוצה להגיד שבהקשר של הגדלת המענק אנחנו נמצאים בעבודה ובהידברות עם הקרן ובכלל על למצוא סט שלם של פתרונות.

גיל אבירם: צריך להגיד שיש פתרונות שכבר קיימים בתקציב הקרן.

גיל אבירם: אנחנו כמובן עובדים בצמוד, מכירים את כל הקשיים שחווים חיילים משוחררים בודדים במיוחד.

גיל אבירם: התקציבים האלה מתווספים לסכומים שיש לחיילים, לכל חייל משוחרר, אם זה מענק שחרור של למעלה מ-10,000 שקלים, כמובן בהתאם לאורך השירות, ככה שזה אמור לרכך את הנפילה או את הקושי שקורה מייד עם השחרור.

גיל אבירם: אבל אנחנו מוכנים להמשיך בשיח ובהידברות, וכמובן שצריך לשים לב שבסופו של דבר אנחנו נמצאים בעולם של משאבים מוגבלים גם בנושא הקורונה.

גיל אבירם: צריך מצד אחד לראות איך מוצאים פתרון, אבל מצד שני איך אנחנו מצליחים לתת פתרון ומענה לכל המשק שזקוק לפתרונות בתקופה הזאת.

דוד ביטן: זה נכון.

דוד ביטן: קושניר, חבר'ה, אנחנו בדרך לסיום, אז בקצרה.

אלכס קושניר: גיל, יש לי כמה שאלות אליך.

אלכס קושניר: האם בתקציב של הקרן לחיילים משוחררים יש תקנה נפרדת לחיילים בודדים?

אלכס קושניר: ואם כן, כמה כסף זה?

אלכס קושניר: בשגרה, עזוב רגע את הקורונה.

גיל אבירם: תקציב הקרן, בפרט הקרן לסיוע נוסף, מחולק, ההיררכיה התקציבית לא מחולקת לפי אוכלוסיות, אלא לפי מסלולי סיוע.

גיל אבירם: כל אחד ממסלולי הסיוע השונים ניתן למגוון אוכלוסיות, ולכן אתה לא צובע בנפרד את הסכום בתקציב שמגיע אך ורק לחיילים בודדים.

אלכס קושניר: זאת הבעיה הראשונה, שאין תקנה לחיילים בודדים.

אלכס קושניר: מה, אתם עושים צחוק?

גיל אבירם: חוץ מהסיוע בשכר דירה, ששם יש תקציב סגור שמיועד אך ורק לחיילים בודדים - - -

אלכס קושניר: כמה כסף בתקנה?

דוד ביטן: מה התקציב?

גיל אבירם: 12 מיליון שקלים בשנה.

אלכס קושניר: 12 מיליון שקלים לסיוע בשכר דירה, נכון?

גיל אבירם: מלבד זאת יש הטבות נוספות שניתנות לחיילים בודדים משוחררים במסגרת המסלולים השונים של הקרן.

דוד ביטן: 12 מיליון זה מספיק לכולם?

אלכס קושניר: לא, ביטן, 12 מיליון זה בשגרה, אתה מבין.

אלכס קושניר: אני כרגע לא מדבר על הקורונה.

דוד ביטן: אני יודע, זה לא מספיק, יש 2,000 לפחות בליין.

דוד ביטן: 2,000 כפול 12,000 זה 24 מיליון.

דוד ביטן: אני לא יודע איך הגיעו ל-12 מיליון.

קריאה: הם בונים על אלה שלא מבקשים.

דוד ביטן: אתם בונים על זה שחלק לא לוקחים.

אלכס קושניר: יש לי עוד הערה.

אלכס קושניר: אמרת שחיילים משוחררים מקבלים מענק שחרור של 10,000 שקלים, וזה כאילו אמור לרכך את הנפילה.

אלכס קושניר: הרי אתה מבין שזאת אמירה מקוממת.

אלכס קושניר: הרי 10,000 השקלים האלה נועדו לעזור להם בשגרה להתרומם, הם לבד פה, אין להם אף אחד.

אלכס קושניר: אני לא יודע עד כמה האסימון אצלכם שם באגף התקציבים יורד.

אלכס קושניר: ולכן, להגיד: יש להם 10,000 שקלים שהם מקבלים, זאת אמירה מאוד מאוד מקוממת, ואתם צריכים לשבת שם ולחשוב.

אלכס קושניר: כי אתה יודע, הייתי מפקד של חיילים בודדים בצבא, וראיתי מה זה חיילים שגם תוך כדי השירות אין להם למי לפנות, ואתה הופך להיות האבא והאימא שלהם.

אלכס קושניר: וגם אחרי השירות, ובעיקר אחרי השירות אין להם למי לפנות.

אלכס קושניר: אז נכון שמאז שהייתי בצבא לפני 20 שנה קרו הרבה דברים והסיפור של סיוע לחיילים בודדים התקדם, וגם כשהייתי מנכ"ל משרד הקליטה אז הצלחנו להעלות את המענק החודשי של משרד הקליטה מ-320 ל-540 שקלים, אבל זה עדיין לא מספיק.

אלכס קושניר: ולכן, מה שהיושב-ראש אמר זה מאוד חשוב, לא צריך דיונים מעמיקים, לא צריך יותר מדיי לדבר, תוציאו מהכיס עוד 4 מיליון שקלים כדי לתת את המענק הזה פעם נוספת.

דוד ביטן: זה מגיע להם.

אלכס קושניר: ודבר שני, יש חבר'ה שלא מקבלים היום, אז אל תיבנו על אי ניצול תקציב, תדרשו מהקרן למצוא את האנשים האלה ולשלם להם את הכסף.

דוד ביטן: רבותיי, מכיוון שאנחנו לקראת הסוף, גיל, תחשוב על שבוע הבא.

דוד ביטן: חשוב לנו שבשבוע הבא תבוא עם איזו בשורה חיובית לחיילים הבודדים המשוחררים האלה לגבי חודש נוסף.

דוד ביטן: חוץ מזה שיש כאלה שלא קיבלו, אני מקווה שעד הישיבה כבר כולם יקבלו.

דוד ביטן: תודה.

גיל אבירם: אדוני חבר הכנסת, רק אם אפשר, יושב-ראש הוועדה, אם אפשר להגיב לאמירה של חבר הכנסת קושניר.

דוד ביטן: עזוב את זה לשבוע הבא, כי בשבוע הבא לא יהיו המון אנשים, אתם תשבו פה איתנו, לא צריך זום, ואז יהיה יותר קל לנהל את השיחה.

גיל אבירם: בסדר גמור.

דוד ביטן: נויה גוברין, בבקשה, שתיים-שלוש דקות.

נויה גוברין: שלום קודם כול לפורום המכובד.

נויה גוברין: אנחנו תוכנית לחיילים בודדים של "נפש בנפש", אנחנו עובדים בשיתוף פעולה עם ה-FIDF, הצבא וחלק מהפורום הזה.

נויה גוברין: ברשותכם, אני רוצה להתייחס לשתי נקודות שיזמנו במהלך המשבר של הקורונה, והייתי שמחה אולי באמצעות הפורום לקדם.

נויה גוברין: אחד, הייתה פנייה שלנו לשר הפנים דרעי להרחיב את הפטור מארנונה מארבעה חודשים לאחר השחרור לשנה.

נויה גוברין: דווקא עכשיו בזמן המצוקה כשחיילים משוחררים חווים קושי כל כך גדול לשלם את שכר הדירה, לעמוד בכל ההתחייבויות, היינו רוצים לקדם את זה.

דוד ביטן: הפטור הזה זה במסגרת תקנות או במסגרת חוק?

נויה גוברין: זה משהו שאנחנו מנסים כבר כמה שנים יחד עם מרכז השלטון המקומי, ואני מקווה שדווקא בעיתוי הזה אפשר יהיה להאריך להם את הפטור לשנה הראשונה מיום השחרור.

נויה גוברין: אני בטוחה שזה יקל.

נויה גוברין: אנחנו לא מדברים על סכומים מאוד גדולים, ואם אפשר יהיה לראות מה אפשר לעשות.

נויה גוברין: דבר נוסף, יזמנו מכתב לשר הביטחון ממש עוד במרץ כשראינו את המצוקה של המשוחררים, שתהיה להם את האופציה לשחרר סכום מסוים מהפיקדון, כשהיום ניתן להשתמש בפיקדון אך ורק למטרות מסוימות מבורכות.

נויה גוברין: אנחנו מאוד בעד שהם יממשו את זה לטובת לימודים, אבל ואללה, אם אין להם כסף לאוכל או לשלם, אז תנו להם לפחות את האפשרות הזאת, מתוך הכסף הזה שמגיע להם רק בתום חמש שנים או למטרות, שיוכלו לשחרר את זה.

נויה גוברין: הייתה גם הצהרה של ראש הממשלה, והיינו שמחים לדעת איפה זה עומד, האם זה דורש שינוי חקיקה, ואיך אפשר להביא את זה לידי יישום.

דוד ביטן: נויה, היום את אומרת לשנות את המטרות של המענק במה שקשור לחיילים בודדים משוחררים.

נויה גוברין: לפיקדון, נכון.

דוד ביטן: זה רעיון.

דוד ביטן: אני לא יודע אם את הכול, כי בכל זאת הם צריכים גם דברים אחרים, אבל כרעיון זה רעיון שהוא נושא נוסף.

נויה גוברין: אני מדברת על סכום מסוים עד 5,000 שקל.

דוד ביטן: אמרת על הארנונה, אלו נושאים באמת חשובים, אבל צריכים לעזור לך לטפל בזה.

דוד ביטן: ניקח את זה על עצמנו.

דוד ביטן: מיכל ברמן, בבקשה.

מיכל ברמן: שלום לכולם, אני חדשה כאן בפורום, ואני רוצה קודם כול להביע הערכה גדולה על הדרך שבה הדברים עובדים ביחד גם בין ארגוני המגזר השלישי לבין עצמם, וגם בשיתוף הפעולה עם משרדי הממשלה ועם הוועדה.

מיכל ברמן: זה בהחלט מרשים.

מיכל ברמן: והכיוון מאוד ברור, עזרה לחיילים בודדים, שזה גם דבר יפה, ולא תמיד רואים שיתופי פעולה כאלה.

מיכל ברמן: אני רוצה קודם כול להודות על העבודה שנעשתה עד עכשיו ולומר שהיא משמעותית.

מיכל ברמן: יש עוד הרבה מה לעשות כמו ששמענו כאן בפער בין מקבלי ההחלטות ובין מבצעי המדיניות לבין השטח.

מיכל ברמן: אני לא רוצה לחזור על דברים שנאמרו.

מיכל ברמן: אני במרכז שלושה חודשים למי שלא מכיר אותי, את חלקכם כבר פגשתי.

מיכל ברמן: אני רק רוצה להדגיש נקודה אחת שנכונה גם לזמנים רגילים, ובטח ובטח לתקופה של קורונה, ומיתון שמגיע חזק בעקבותיו.

מיכל ברמן: הסיפור של שכר דירה אחרי השחרור היום עומד על 1,000 שקלים.

מיכל ברמן: אנחנו יודעים שגם לחיילים בשירות סדיר שמקבלים יותר מזה – מקבלים 1,300 שקלים, ויש להם את כל מעטפת האוכל בצבא ונסיעות בחינם ואין להם כמעט הוצאות – גם אז זה לא מספיק להם לגמרי.

מיכל ברמן: אז על אחת כמה וכמה כשאנחנו מדברים על חיילים שכבר צריכים לעמוד ברשות עצמם, הם צריכים לקנות את האוכל שלהם, אין להם את המעטפת הצבאית.

מיכל ברמן: אם היינו יכולים להגדיל באופן משמעותי את הסיוע הזה מ-1,000 שקלים למשהו קצת יותר ריאלי שקצת יותר נותן איזשהו מרווח נשימה זה היה עוזר.

מיכל ברמן: אני רוצה להדגיש את מה שכולנו יודעים, שלחיילים האלה אין כאן בית, אין להם את ההורים שהם יכולים לבוא ולהתנחל אצלם בחדר, מקרר, כרטיס אשראי, רכב, כל מה שהילדים שלנו מקבלים בדרך כלל.

מיכל ברמן: בעצם המדינה כאן צריכה להיות הדבר הזה.

מיכל ברמן: כולנו יודעים שהעמותות נותנות חלק גדול מהצרכים האלה, באמת להיות הבית הרחק מהבית.

מיכל ברמן: אני מכירה לאט לאט את העמיתים שלי כאן

מיכל ברמן: סביב הפורום הזה, ואני נפעמת ומלאה בהתפעלות על העשייה המשותפת ועל העשייה של כל ארגון בפני עצמו.

מיכל ברמן: אם הייתה נקודה אחת שהייתה יכולה באמת לעזור לחיילים לעמוד על הרגליים זה קודם כול שיהיה להם איפה לגור ולא בחנק, זה מה שהיה חשוב לי לומר.

מיכל ברמן: נמצאת איתנו כאן גם ליאורה שאתם מכירים, מנהלת התוכנית לחסרי עורף אצלנו, ואם יהיה זמן אני בטוחה שהיא תוכל להשלים את התמונה מהכיוון שלה.

דוד ביטן: את יודעת שבראשון לציון הקמנו באמצעות תרומה בית לחיילים משוחררים שבאים להתגורר.

מיכל ברמן: נכון, כל הכבוד.

דוד ביטן: המרכז רווחי, הוא מכסה את עצמו.

דוד ביטן: ההקמה היא בתרומה, אבל העירייה סיפקה מקום וקרקע, בנו, ויש שם הרבה מאוד חיילים משוחררים שנמצאים וגרים שם.

דוד ביטן: אז סך הכול זה פרויקט שאפשר להעתיק לערים אחרות.

מיכל ברמן: מהמם.

מיכל ברמן: זה בתמיכה עירונית?

דוד ביטן: כן, תורם תרם 5 מיליון דולר, וזה קם לפני איזה עשר שנים, משהו כזה.

יוליה מלינובסקי: הבעיה שעכשיו אין תורמים, אתה יודע?

יוליה מלינובסקי: הבעיה שעכשיו מאוד קשה לגייס תורמים.

דוד ביטן: עובדה, הקימו דבר כזה וזה מאוד מצליח, ויש ועדה והיא מקבלת אנשים.

יוליה מלינובסקי: אני מכירה את הפרויקטים האלו.

מיכל ברמן: פתרון מצוין וצריך גם להעתיק אותו, וגם לדאוג לחיילים שלא מתאים להם לגור בראשון, שזה יהיה בכל הארץ.

דוד ביטן: הם לא מראשון.

קריאה: זה מצומצם.

דוד ביטן: זה לכל הארץ.

דוד ביטן: אנשים שגרים נאמר בחצור הגלילית גם יכולים להגיש בקשה ולהגיע, זה לא לתושבי העיר.

מיכל ברמן: ברור, אבל לא תמיד יש את הכוחות, וזה לא מתאים לכולם.

מיכל ברמן: גם לא מדובר על סכומים גדולים כל כך.

מיכל ברמן: בסופו של דבר אנחנו מדברים על 2,000 חיילים משוחררים בשנה, אלו לא סכומים ענקיים למדינה עם תקציבים של מיליונים.

מיכל ברמן: זאת הנקודה בעיני.

דוד ביטן: אבל זה מצטבר, על זה אנחנו מדברים.

דוד ביטן: תודה רבה לך.

דוד ביטן: צביקה גרייבר, הדובר האחרון.

צביקה גרייבר: שלום לכולם, - - - ליושב-ראש החדש של הוועדה, אהיה קצר מאוד, אבל גם אשתדל להיות פחות מברך משאר החברים פה בפורום, כי לצערי הרב אני חי את כל עניין החיילים הבודדים יומיום, ורואה את הקשיים כנראה בדרך שהלשכה לפחות לא רואה אותם.

צביקה גרייבר: אני מברך את צה"ל שאחרי 70 שנה החליט להקים סוף סוף יחידה שתרכז את כל הטיפול בחיילים הבודדים, אבל אני חושב שמבלי שיהיה חוק – וזה מה שאדוני היושב-ראש שומע פה מכל הנוכחים, כל אחד זורק רעיון מצוין, את זה ניקח ממשרד האוצר, את זה ניקח ממשרד הרווחה, את זה ניקח ממשרד הקליטה והעלייה.

צביקה גרייבר: לא.

צביקה גרייבר: חייב להיות חוק חייל בודד משוחרר, חוק אחד שיקיף את כל הפתרונות וייתן את כל המענה שאותם חיילים בודדים צריכים ביום שהם ישתחררו מהצבא.

צביקה גרייבר: עד שלא יהיה חוק כזה אנחנו נמשיך לראות חיילים שנתקלים בביורוקרטיה אין-סופית, חיילים שלא יודעים לאיזו עמותה לפנות כדי לקבל את התמיכה לאותה נקודה שהם צריכים באותו זמן.

דוד ביטן: לא כל דבר צריך בחוק.

צביקה גרייבר: ברגע שיהיה חוק זאת לא תהיה החלטה שלי או של היושב-ראש או של אף אחד אחר, אלא זה יהיה חוק עם חותמת מדינת ישראל עליו.

צביקה גרייבר: כמו שאותם חיילים בודדים נתנו בהתנדבות, - - - הם בהתנדבות, כך הם יקבלו בחזרה שלוש שנים לפחות, אם לא חמש שנים בחלק מהדברים, בחזרה מהמדינה.

צביקה גרייבר: כל השיחות מסביב ימשיכו להיות שיחות מסביב, ואני נמצא בוועדת העלייה והקליטה כבר חמש שנים, אני שומע המון שיחות, פעולות בסוף פחות קורות.

צביקה גרייבר: לכן החוק הזה הוא קריטי, נקדם אותו בכל הכוח.

צביקה גרייבר: אני מקווה שאדוני היושב-ראש יצטרף למאבק הזה לקדם חוק חייל בודד משוחרר.

צביקה גרייבר: מגיע להם את זה, יהיה להם כרטיס אחד, הם לא יצטרכו כל פעם ללכת ולרדוף ולהוכיח שהם חיילים בודדים - -

דוד ביטן: תודה רבה.

דוד ביטן: נקדם כרגע את מה שאנחנו צריכים דחוף, אחר כך נדבר על דברים אחרים.

צביקה גרייבר: - - ותביא לי את האישור הזה ותשלח לי את האישור הזה.

צביקה גרייבר: חלקם בכלל לא מדברים את השפה, אלא יהיה להם כרטיס שהצבא ינפיק להם ביום הגיוס - -

דוד ביטן: אני רק רוצה להדגיש שחוק לא יפתור לך את הבעיה של הבירוקרטיה, קח את זה בחשבון.

צביקה גרייבר: - - ימשיך איתם שלוש עד חמש שנים אחרי השחרור, ויטפל להם בכל הבעיות שהם זקוקים לפתרונות שלהן.

צביקה גרייבר: אנחנו העמותות עושים עבודת קודש.

צביקה גרייבר: אני מברך את כל מי שנמצא פה, ואת כל העמותות שעושות עבודת קודש, אבל זאת לא צריכה להיות אחריות שלנו.

צביקה גרייבר: האחריות צריכה להיות של הצבא.

צביקה גרייבר: הצבא אוהב חיילים בודדים, הצבא מגייס אותם, שהצבא ומשרד הביטחון ידע לתת להם את התמיכה שהם צריכים אחר כך.

דוד ביטן: גרייבר, תודה רבה לך.

צביקה גרייבר: עוד נקודה אחת חשובה שלא עלתה פה פעם אחת בוועדה, זה כל נושא ההתאבדויות בקרב חיילים בודדים.

דוד ביטן: לא הספקנו לדון בזה.

צביקה גרייבר: בחצי משפט בלי קשר למה שצריך לעשות.

צביקה גרייבר: אין היום תמיכה מספקת גם בתוך הצבא.

צביקה גרייבר: אנחנו מקבלים, אני אישית בעמותה שלי מקבל פניות מחיילים בודדים שמפחדים ללכת לקב"ן, כי יודעים שייקחו להם את הנשק.

צביקה גרייבר: השבוע החזרנו שלושה חיילים שהלכו ונתנו בעצמם את הנשק למפקד שלהם, כי האסון היה כבר בדלת.

צביקה גרייבר: אני אומר עוד פעם, זה נושא שחייבים, אדוני היושב-ראש, לטפל בו.

דוד ביטן: תודה רבה.

דוד ביטן: קיבלנו את ההערה.

שפרה שחר: אדוני היושב-ראש, אני חושבת שלהכניס את העניין של המתאבדים לא שייך לכאן, זה ניצול ציני.

דוד ביטן: לא הספקנו לדון בזה.

שפרה שחר: רוב המתאבדים מחו"ל מגיעים עם בעיות נפש כבר מחו"ל.

דוד ביטן: רבותיי, לא הספקנו היום.

צביקה גרייבר: שלום, שפרה, אני שמח מאוד שאת מדברת בכזה זלזול על אנשים שנתנו את החיים שלהם לצבא ואז לקחו את החיים שלהם בגלל חוסר תמיכה של הצבא.

שפרה שחר: - - -

צביקה גרייבר: וזה בכלל לא מעניין אותי אם הם הגיעו מחו"ל או לא מחו"ל, זה לא העניין פה.

צביקה גרייבר: העניין פה, אדוני היושב-ראש, בתור יושב-ראש ועדת העלייה והקליטה אתה צריך לדעת שאין תמיכה נפשית, התקציבים שנתנו לוועדה למניעת אובדנות נלקחו ונחתכו בחצי.

צביקה גרייבר: שאדוני יפתח את דוח המבקר ויקרא בעצמו, זה נושא שחייבים להעלות על הפרק.

דוד ביטן: הגזים קצת.

דוד ביטן: צביקה, תעצור, אתה מרצה לנו.

דוד ביטן: אמרתי לך, יש נושאים שאנחנו לא יכולים לדון בהם היום.

דוד ביטן: שמענו אותך.

דוד ביטן: לנושא של הבריאות וההתאבדויות לא היה לנו זמן להיכנס היום.

דוד ביטן: הנושא של החוק, מוקדם עדיין לדבר על זה כרגע כי הוועדה רק התחילה לטפל בנושאים.

דוד ביטן: עוד נדבר על זה.

דוד ביטן: נשקול את העניין ונדבר על זה.

צביקה גרייבר: אדוני, רק לפני ההתאבדות הבאה, בבקשה, אדוני היושב-ראש, שאדוני יכתוב לעצמו בגדול על הדף שאין תמיכה נפשית מספקת לחיילים בודדים, לא בזמן הצבא - - -

דוד ביטן: אז אני אומר שאנחנו מקימים ועדת משנה לעניין הזה, היא תקדיש יותר זמן לנושאים האלה.

דוד ביטן: כרגע אנחנו עוברים על זה בגדול, אבל לא נוותר על הנושאים וכולם יידונו.

דוד ביטן: ח"כים רוצים להגיד משהו לפני שמסכמים?

דוד ביטן: קצר.

אופיר סופר: קצר מאוד.

אופיר סופר: מבחינת סדרי עדיפויות, אני מציע לעסוק יותר בנושא של החיילים המשוחררים, נראה לי שזה הדבר הבוער והמיידי.

אופיר סופר: בסך הכול אני מאמין ומתרשם שצה"ל מטפל היטב בסוגיה, תמיד אפשר לעזור, אבל ככה נראה לי.

דוד ביטן: בבקשה.

אלכס קושניר: ארבע מילים.

אלכס קושניר: קודם כול כמובן לנוכח העובדה שאנחנו בוועדת העלייה והקליטה אז דיברנו בעיקר על חיילים בודדים עולים.

דוד ביטן: לא רק עולים.

אלכס קושניר: אבל אנחנו כחברי כנסת צריכים לזכור שיש גם חיילים בודדים אחרים חסרי עורף, כולל חבר'ה שחזרו בשאלה, והרבה מאוד אנשים.

דוד ביטן: נכון, דיברנו על הכול, לא רק על עולים.

אלכס קושניר: פשוט חשוב לי להגיד שאני מקבל ווטסאפים תוך כדי הוועדה, ואומרים לי שחשוב להעלות את הנושא הזה.

אלכס קושניר: אז עוד פעם, אנחנו במסגרת ועדת העלייה והקליטה והנושא הזה חשוב.

דוד ביטן: בנושא הזה של החיילים הבודדים, 40% כמעט הם לא עולים, קחו את זה בחשבון.

אלכס קושניר: נכון, הם חסרי עורף משפחתי.

אלכס קושניר: זה דבר אחד.

דוד ביטן: גם הם מטופלים.

אלכס קושניר: דבר נוסף.

אלכס קושניר: צביקה נגע בנושא של התאבדויות, ורק אזכיר במילה.

אלכס קושניר: בדוח מבקר המדינה שפורסם ממש במאי נכתב שמשרד הבריאות קיצץ את התקציב לטיפול באובדנות ביותר מ-60%, מ-119 מיליון שקלים ל-54 מיליון שקלים.

אלכס קושניר: רציתי לבקש דיון מהיר בוועדה על הנושא הזה.

אלכס קושניר: אבל אם כבר העלינו את זה אז אני פשוט מבקש ממך את זה כהצעה לסדר מתישהו בישיבות הקרובות.

אלכס קושניר: חשוב מאוד מאוד לדבר על הנושא הזה.

דוד ביטן: נדבר על זה, אין בעיה.

אלכס קושניר: וכאן אני מצטרף למה שאמרת, אני חושב שזה משפט המפתח, שהחיילים האלה קיבלו מענק רק עבור חודש אחד.

דוד ביטן: הם צריכים לקבל על עוד חודש.

אלכס קושניר: והם צריכים לקבל על עוד חודש.

אלכס קושניר: זה לא כזה הרבה כסף, חברים, בסך הכול מדובר ב-4 מיליון שקלים, והחיילים האלה יקבלו תוספת של 4,000 שקלים.

דוד ביטן: יוליה, רוצה להגיד משהו?

יוליה מלינובסקי: כן, ברשותך, אדוני היושב-ראש.

יוליה מלינובסקי: קודם כול אם אנחנו מתייחסים למענק זאת שערורייה.

יוליה מלינובסקי: אתה פשוט לא מבין איך הייתי צריכה להילחם איתם אחרי שכבר הוקצה הכסף שמשרד הביטחון מקבל.

דוד ביטן: זה משרד הביטחון?

יוליה מלינובסקי: משרד הביטחון לא היה מוכן לשתף פעולה.

יוליה מלינובסקי: אל תשאל, זה היה סיפור – סליחה, זה לא פרלמנטרי מה שיש לי להגיד על זה.

דוד ביטן: אבל אני מאמין שלא נתת להם לא לשתף פעולה.

יוליה מלינובסקי: כן.

דוד ביטן: מתי זה היה?

דוד ביטן: כשליברמן היה שר הביטחון?

יוליה מלינובסקי: עכשיו.

יוליה מלינובסקי: הפעם הראשונה שסגרנו את הנושא של המענק לחיילים משוחררים בודדים בזמן הקורונה הייתה ב-6 באפריל.

יוליה מלינובסקי: תראה איפה אנחנו נמצאים היום ובאיזו סיטואציה, ולזה משרד האוצר כבר הקצה כסף.

יוליה מלינובסקי: משרד האוצר ואנחנו ניסינו לשכנע את משרד הביטחון לקבל כסף ולהעביר את זה לחיילים, זה היה הזוי.

דוד ביטן: תאמיני לי, כל התקציב שהחיילים המשוחררים צריכים זה טיל אחד שמשרד הביטחון קונה.

יוליה מלינובסקי: ברור.

יוליה מלינובסקי: זה אאודי 8 של גנץ.

דוד ביטן: אנחנו כבר מסיימים.

יוליה מלינובסקי: אדוני היושב-ראש, יש פה נושא, ויש פה נציגים של שר הביטחון, שאם גנץ יוותר על כל הסיפור הזה של אאודי 8 יהיה כסף לחיילים משוחררים בודדים.

יוליה מלינובסקי: אדוני היושב-ראש, יש מלא חוקים שמתעסקים עם חיילים משוחררים ועם חסרי עורף משפחתי, יש פורום ארגונים, יש מרכז חדש, יש את משרד הביטחון, יש את צה"ל, אתה יודע, יש פתגם מפורסם שכשאצל תינוק אחד יש עשר מטפלות בסוף התינוק ייפול.

יוליה מלינובסקי: זה המצב.

דוד ביטן: הקימו כל כך הרבה משרדים ולא עשו שר לחיילים בודדים.

יוליה מלינובסקי: בדיוק, מלא גופים.

אלכס קושניר: תאמין לי, על זה לא חשבו.

דוד ביטן: לא חשבו על זה, הא?

יוליה מלינובסקי: בפועל כשיש בעיה אצל חייל בודד, משרד הביטחון או קציני צה"ל מחפשים איך לעזור, הם פונים לאותן עמותות של המגזר השלישי.

יוליה מלינובסקי: תקשיב, במערך הזה אולי לכולם יש כוונות טובות אבל תכלס זה לא עובד כמו שצריך.

דוד ביטן: תודה רבה.

דוד ביטן: אנחנו חייבים לסיים, כי היה לנו פחות זמן.

יוליה מלינובסקי: תאמין לי, חוק נורבגי אחד יספק את הצרכים של כל החיילים הבודדים לדורותיהם, 100 מיליון שקל.

דוד ביטן: זה נכון.

יוליה מלינובסקי: נתנו לח"כים המיותרים, תיתנו לחיילים בודדים ויהיה הרבה יותר טוב.

דוד ביטן: הנושא הזה חשוב מכדי להתחיל לעשות פוליטיקה עליו.

יוליה מלינובסקי: זאת לא פוליטיקה.

דוד ביטן: את זה אפשר להגיד על כל דבר – תוריד את זה ואז יהיה לזה.

יוליה מלינובסקי: יאללה, עוד 12 ח"כים, עוד 15 ח"כים.

דוד ביטן: אנחנו מבקשים את התקציב, לא מעניין אותי מאיפה מביאים אותו.

אלכס קושניר: הכי חשוב זה לסגור את הפער של 500 איש כרגע.

דוד ביטן: קודם כול, הוועדה מברכת על הקמת המרכז על ידי צה"ל.

דוד ביטן: אנחנו מבקשים שיהיו יותר תקנים.

דוד ביטן: התרשמנו שהתקנים שקיימים במרכז, חמישה, לא מספיקים לתת מענה לעניין הזה.

דוד ביטן: נשלח מכתב למשרד הביטחון ולצה"ל על מנת שיגדילו את התקנים כדי שיהיה אפשר לתת מענה יותר גדול לסוגיה.

דוד ביטן: דבר שני, שמענו את השר במשרד הביטחון מיכאל ביטון שמתחייב שתוך זמן קצר כל מי שלא קיבל מענק - - -

אלכס קושניר: הוא אמר שלושה שבועות.

דוד ביטן: אמרנו לו מיידי.

יוליה מלינובסקי: אני מעבירה לו רשימות.

דוד ביטן: כל מי שלא קיבל מענק יטופל.

דוד ביטן: אני מבקש ממי שיש לו שמות של עמותות או של ארגונים, וגם ח"כים שמחזיקים מאגר מידע של מי שלא קיבל, שיעביר את זה מייד לשר מיכאל ביטון.

דוד ביטן: דבר נוסף, בשבוע הבא נקיים ישיבה מיוחדת על הנושא של הגדלת המענק לעוד חודש, עוד 4,000 שקל לכל החיילים המשוחררים שזכאים למענק הזה.

דוד ביטן: אני לא חושב שמגיע להם רק לחודש, כי זה חלף דמי אבטלה.

דוד ביטן: זאת התוצאה, ולכן מגיע להם כמו כולם.

דוד ביטן: הם רק השתחררו מצה"ל, בתקופת הקורונה אי-אפשר למצוא עבודה, ולכן מגיע להם חלף דמי אבטלה.

דוד ביטן: לתת להם עוד חודש אחד בתקופה שהם היו.

דוד ביטן: דבר נוסף, ארנונה, הייתה פה פנייה נכונה וחשובה להגדיל את הפטור מארנונה מתקופה של ארבעה חודשים לתקופה של שנה.

דוד ביטן: נעשה מאמץ.

דוד ביטן: ודבר נוסף, נבחן את האפשרות עם משרד הביטחון ומשרד האוצר, שישנו להם את התמהיל של המענק שהם מקבלים בשחרור לחיילים בודדים משוחררים באופן כזה שהם יוכלו לעשות בו שימושים נוספים.

דוד ביטן: תודה רבה.

דוד ביטן: הישיבה נעולה.